റെയിൽവേയിൽ യാത്ര ചെയ്യുന്നവരെ മാത്രമല്ല , സ്റ്റേഷൻ പരിസരത്തുള്ളവരുടെയും വ്യക്തി ശുചിത്വം വർദ്ധിപ്പിക്കാൻ റെയിൽവേ നീക്കം . കുറഞ്ഞവിലയ്ക്ക് ഗർഭനിരോധന ഉറകളും സാനിറ്ററി നാപ്കിനുകളും എത്തിക്കും . യാത്രയ്ക്കായി എത്തുന്നവർക്ക് മാത്രമല്ല , സ്റ്റേഷൻ പരിസരത്ത് താമസിക്കുന്നവരേയും വ്യക്തിശുചിത്വമുള്ളവരാക്കാനാണ് റെയിൽവേയുടെ നീക്കം . സ്റ്റേഷൻ പരിസരത്ത് ആവശ്യത്തിന് ശുചീകരണ സൌകര്യങ്ങളുടെ അഭാവമുണ്ടെന്ന് റെയിൽവേ ബോർഡ് രൂപീകരിച്ച പുതിയ റെയിൽവേ നയത്തിൽ പറയുന്നു . സ്റ്റേഷൻ പരിസരത്ത് താമസിക്കുന്നവർക്ക് പ്രാഥമിക കൃത്യങ്ങൾ നിർവഹിക്കുന്നതായും അത് പരിസരത്തെ വൃത്തികേടാക്കുകയും ആരോഗ്യപ്രശ്നങ്ങൾ ഉണ്ടാക്കുകയും ചെയ്യുന്നു . ശുചിമുറികളോട് അനുബന്ധിച്ച് കുറഞ്ഞ ചെലവിൽ സാനിറ്ററി നാപ്കിനുകളും ഗർഭനിരോധന ഉറകളും ലഭ്യമാക്കുന്ന ബൂത്തുകൾ തുടങ്ങും . ഓരോ സ്റ്റേഷനിലും ഇത്തരം രണ്ട് ബൂത്തുകൾ ഉണ്ടായിരിക്കും . ഒരെണ്ണം പരിസരവാസികൾക്കായി സ്റ്റേഷനു പുറത്തും മറ്റൊന്ന് സ്റ്റേഷനിൽ എത്തുന്നവർക്കായി അകത്തുമായിരിക്കും . സ്ത്രീകൾക്കും പുരുഷന്മാർക്കും അംഗപരിമിതർക്കുമായി പ്രത്യേകം ശുചിമുറികൾ നിർമ്മിക്കും . ഇവയിൽ ഇന്ത്യൻ , യൂറോപ്യൻ രീതിയിലുള്ള സജീകരണങ്ങളും ഉണ്ടായിരിക്കും . രാജ്യത്തെ 85,00 സ്റ്റേഷനുകളിലും ഈ സൌകര്യങ്ങൾ കൊണ്ടുവരും . ഇതിനുള്ള ഫണ്ട് വിവിധ കോർപറേഷനുകളിൽ നിന്നും സി . എസ് . ആർ വഴി സ്വരൂപിക്കും . അവയുടെ പരിപാലനം ഉറപ്പുവരുത്തും .


രാജ്യത്തെ പെട്രോൾ , ഡീസൽ നിരക്കുകളിൽ വൻ ഇടിവ് . ഈ വർഷത്തെ ഏറ്റവും കുറഞ്ഞ പെട്രോൾ , ഡീസൽ വിലയാണ് കഴിഞ്ഞ രണ്ട് ദിവസമായി രാജ്യത്ത് രേഖപ്പെടുത്തുന്നത് . ഡീസൽ നിരക്ക് ഏപ്രിലിന് ശേഷമുളള ഏറ്റവും കുറഞ്ഞ അവസ്ഥയിലേക്കും എത്തി . അന്താരാഷ്ട്ര വിപണിയിൽ ബാരലിന് 53.84 ഡോളറാണ് ഇന്നത്തെ ക്രൂഡ് ഓയിൽ നിരക്ക് . കഴിഞ്ഞ ദിവസം വില 50 ഡോളറിനടുത്ത് വരെ എത്തിയിരുന്നു . 2017 ജൂലൈയ്ക്ക് ശേഷം ആദ്യമായാണ് നിരക്ക് ഇത്രയും കുറഞ്ഞ നിരക്കിലേക്ക് ക്രൂഡ് ഓയിൽ കൂപ്പുകുത്തിയത് . കഴിഞ്ഞ ഒക്ടോബർ മാസത്തിൽ 86.29 ഡോളറായിരുന്നു നിരക്ക് . ഈ പാദത്തിൽ മാത്രം 40 ശതമാനത്തിലധികം ഇടിവാണ് ഇന്ധനവിലയിൽ സംഭവിച്ചത് . സൌദിയെയും റഷ്യയെയും മറികടന്ന് യുഎസിൻറെ എണ്ണ ഉത്പാദനം കൂടിയതാണ് വിലയിടിവിനുളള പ്രധാന കാരണം . രാജ്യത്ത് 14 മുതൽ 22 പൈസ വരെയാണ് വിവിധ നഗരങ്ങളിൽ വില കുറഞ്ഞിരിക്കുന്നത് . സംസ്ഥാനത്തെ മെട്രോ നഗരങ്ങളിലെ ഇന്നത്തെ ഇന്ധന വില നോക്കാം . തിരുവനന്തപുരത്ത് പെട്രോളിന് വില 72 രൂപ 74 പൈസയും ഡീസലിന് 68 രൂപ 41 പൈസയുമാണ് നിരക്ക് . കൊച്ചിയിൽ ഇന്നത്തെ നിരക്ക് പെട്രോളിന് 71 രൂപ 29 പൈസയും ഒരു ലിറ്റർ ഡീസലിന് 67 രൂപ ആറ് പൈസയുമാണ് നിരക്ക് . കോഴിക്കോട് ഒരു ലിറ്റർ പെട്രോളിന് 71 രൂപ 55 പൈസയും ഡീസലിന് ലിറ്ററിന് 67 രൂപ 33 പൈസയാണ് ഇന്നത്തെ നിരക്ക് .


തമിഴ്നാട്ടിൽ ഡെങ്കിപ്പനിക്കുള്ള മരുന്നിനെതിരെ നിലപാട് എടുത്തതിന് കമൽഹാസന് എതിരെ കേസ് . ജി ദേവരാജൻ എന്ന സാമൂഹ്യ പ്രവർത്തകനാണ് പരാതി കൊടുത്തത് . മലയാളത്തിൽ കിരിയാത്ത , നിലവേപ്പ് എന്നീ പേരുകളിൽ അറിയപ്പെടുന്ന നിലവേമ്പ് എന്ന സസ്യമുപയോഗിച്ചുള്ള കഷായം ഡെങ്കി , ചിക്കുൻഗുനിയ തുടങ്ങിയ രോഗങ്ങൾ തടയുന്നതിനുള്ള ഔഷധമായി നൽകിയിരുന്നു . ജയലളിത മുഖ്യമന്ത്രിയായിരുന്ന കാലത്ത് സർക്കാർ ഇത് വിതരണം ചെയ്തിരുന്നു . എന്നാൽ ഇത് രോഗത്തിന് ഫലപ്രദമല്ലെന്നും വന്ധ്യതയ്ക്ക് കാരണമാകുമെന്നും അഭിപ്രായമുണ്ടായിരുന്നു . ഇതിനെ തുടർന്ന് കമൽഹാസൻ മരുന്നിനെതിരെ രംഗത്ത് എത്തിയിരുന്നു . നിലവേമ്പ് കുടിനീർ വിതരണം ചെയ്യരുതെന്ന് തന്റെ ഫാൻസിനോട് ആവശ്യപ്പെടുകയായിരുന്നു . കമൽഹാസന്റെ അഭിപ്രായത്തിന് എതിരെ നിരവധി പേർ രംഗത്ത് എത്തുകയും ചെയ്തു . എന്നാൽ താൻ മരുന്നിനെയല്ല , യോഗ്യതയില്ലാത്തവർ അത് വിതരണം ചെയ്യുന്നതിനെയാണ് എതിർത്തതെന്നായിരുന്നു കമൽഹാസന്റെ മറുപടി .


ബാലൻസില്ലാലെ ഡെബിറ്റ് കാർഡ് ഉപയോഗിക്കുന്നവ് സൂക്ഷിക്കുക , ബാലൻസില്ലാത്ത കാർഡുകൊണ്ടുള്ള ഉപയോഗത്തിന് പിഴ ഈടക്കുമെന്ന് ബാങ്കുകൾ അറിയിച്ചു . അക്കൌണ്ടിൽ മിനിമം ബാലൻസില്ലാതെ എടിഎമ്മിൽ നിന്നോ മറ്റ് തരത്തിലോ ഡെബിറ്റ് കാർഡ് ഉപയോഗിച്ചാൽ പിഴ ഈടാക്കുമെന്നാണ് ബാങ്കുകൾ അറിയിച്ചിരിക്കുന്നത് . ബാലൻസ് ഇല്ലാതെ ഓരോ തവണയും കാർഡ് സൈ്വപ് ചെയ്താൽ 17 രൂപമുതൽ 25 രൂപവരെ പിഴയിനത്തിൽ ഈടാക്കും . ഈ തുകയ്ക്കൊപ്പം ജിഎസ്ടിയും ബാധകമാകും . പിഴയായി 17 രൂപയാണ് എസ്ബിഐ ഈടാക്കുക . എന്നാൽ എച്ഡിഎഫ്സിയും ഐസിഐസിഐയും 25 രൂപ വീതമാണ് ഓരോ തവണ ഇടപാട് നിഷേധിക്കുമ്പോഴും ഈടാക്കുക . ചെക്ക് മടങ്ങുന്നതിന് സമാനമായ രീതിയാണിതെന്നാണ് ബാങ്കുകളുടെ വിശദീകരണം . അതുകൊണ്ടാണ് താരതമ്യേന കുറഞ്ഞതുക പിഴ ഈടാക്കുന്നതെന്നും ബാങ്കുകൾ പറയുന്നു .


റോയൽ ചലഞ്ചേഴ്സ് ഓപ്പണർ ക്രിസ് ഗെയ്ൽ ഐപിഎല്ലിലെ അടുത്ത രണ്ട് മത്സരങ്ങളിൽ കളിക്കില്ല . ഗെയ്ൽ ഇന്നലെ നാട്ടിലേക്ക് മടങ്ങി . ഗെയ്ലിനും പങ്കാളി നടാഷയ്ക്കും ആദ്യ കുഞ്ഞ് പിറക്കുന്നതിനാലാണ് വിൻഡീസ് താരം നാട്ടിലേക്ക് മടങ്ങിയത് . നാളെ മുംബൈ ഇന്ത്യൻസിനെതിരെയും വെള്ളിയാഴ്ച പൂനെ സൂപ്പർ ജയന്റ്സിന് എതിരെയുമാണ് ബാംഗ്ലൂരിന്റെ അടുത്ത രണ്ട് മത്സരങ്ങൾ . ആദ്യ രണ്ട് കളികളിൽ നിന്ന് ഗെയ്ലിന് ഒരു റണ്ണെടുക്കാനേ കഴിഞ്ഞുള്ളൂ . എന്നാൽ ഗെയിൽ ടൂർണമെൻറിൽ ശക്തമായി തിരിച്ചുവരുമെന്നായിരുന്നു ഇതുസംബന്ധിച്ച ചോദ്യത്തോട് ക്യാപ്റ്റൻ വിരാട് കൊഹ്ലിയുടെ മറുപടി . കഴിഞ്ഞ ട്വൻറി20 ലോകക്കപ്പിൽ ഇംഗ്ലണ്ടിനെതിരെ 47 പന്തിൽ സെഞ്ചറി നേടിയ ശേഷം ഗെയിൽ ഇതുവരെ ടി20യിൽ ഇരട്ട അക്കം കണ്ടിട്ടില്ല . 84 ഐപിഎൽ മത്സരങ്ങളിൽ നിന്നും 3200 റൺസ് നേടിയ താരമാണ് ഗെയിൽ . ഇതിൽ 2737 റൺസും നേടിയത് റോയൽ ചലഞ്ചേഴ്സ് ജേഴ്സിയിലാണ് . ഇതിൽ അഞ്ച് സെഞ്ച്വറികളും ഉൾപ്പെടുന്നു . 2013 ൽ 66 പന്തിൽ നിന്നും പൂനെയ്ക്കെതിരെ നേടിയ 175 റൺസ് നോട്ട്ഔട്ട് ഐപിഎല്ലിലെ തന്നെ ഉയർന്ന സ്കോറാണ് .


ചരക്ക് സേവന നികുതിയിൽ സമ്പൂർണ്ണ അഴിച്ചുപണി വേണ്ടിവരുമെന്ന് കേന്ദ്ര റവന്യൂ സെക്രട്ടറി ഹശ്മുഖ് അദിയ അഭിപ്രായപ്പെട്ടതിന് പിന്നാലെ 200ലധികം ഉൽപ്പന്നങ്ങളുടെ നികുതി കുറച്ചേക്കുമെന്ന സൂചനകൾ പുറത്തുവരുന്നു . നിലവിൽ 28 ശതമാനം നികുതി ഈടാക്കുന്ന 80 ശതമാനം ഉൽപ്പന്നങ്ങളുടെയും നികുതി കുറയ്ക്കുമെന്നാണ് ജിഎസ്ടി കൌൺസിലിലെ അംഗങ്ങളെ ഉദ്ധരിച്ച് ദേശീയ മാധ്യമങ്ങൾ റിപ്പോർട്ട് ചെയ്യുന്നത് . അസമിലെ ഗുവാഹത്തിയിൽ വെള്ളിയാഴ്ച ജിഎസ്ടി കൌൺസിൽ യോഗം ചേരാനിരിക്കുകയാണ് . നിലവിൽ 28 ശതമാനം നികുതി ഈടാക്കുന്ന 227 ഉൽപ്പന്നങ്ങളെ 18 ശതമാനത്തിലേക്ക് മാറ്റുമെന്ന് ജി . എസ് . ടി കൌൺസിൽ അംഗവും ബീഹാർ ഉപമുഖ്യമന്ത്രിയുമായ സുശീൽ കുമാർ മോദി അഭിപ്രായപ്പെട്ടു . ഇപ്പോൾ 18 ശതമാനം നികുതി വാങ്ങുന്ന ചില ഉൽപ്പന്നങ്ങൾ 12 ശതമാനത്തിലേക്ക് കുറയ്ക്കണമെന്നും ശുപാർശകൾ വന്നിട്ടുണ്ടെന്ന് അദ്ദേഹം പറഞ്ഞു . ഇക്കാര്യങ്ങളെല്ലാം നാളെ നടക്കുന്ന കൌൺസിൽ യോഗത്തിൽ ചർച്ചയാവും . കേന്ദ്ര ധനകാര്യ മന്ത്രി അരുൺ ജെയ്റ്റ്ലിയും നികുതി കുറയ്ക്കുന്നതിനെക്കുറിച്ച് നേരത്തെ സൂചനകൾ നൽകിയിരുന്നു . ചില ഉൽപ്പന്നങ്ങൾ ഒരിക്കലും 28 ശതമാനം നികുതി പട്ടികയിൽ വരാൻ പാടില്ലായിരുന്നുവെന്നും അവയുടെ നികുതി കുറച്ചുകൊണ്ടുവരികയാണെന്നും അരുൺ ജെയ്റ്റ്ലി പറഞ്ഞു . കഴിഞ്ഞ ഏതാനും കൌൺസിൽ യോഗങ്ങളിൽ പല ഉൽപ്പന്നങ്ങളുടെയും നികുതി കുറയ്ക്കാനുള്ള തീരുമാനമെടുത്തിരുന്നു . ഫർണിച്ചറുകൾ , പ്ലാസ്റ്റിക് ഉൽപ്പന്നങ്ങൾ , ഷാമ്പൂ അടക്കമുള്ള ചില നിത്യോപയോഗ വസ്തുക്കൾ , ഷവർ , സിങ്ക് , വാഷ് ബേസിൻ , സാനിട്ടറി ഉൽപ്പന്നങ്ങള്ർ തുടങ്ങിയവയുടെയൊക്കെ നികുതി കുറയ്ക്കുമെന്നാണ് പ്രതീക്ഷിക്കപ്പെടുന്നത് .


അശ്ലീല വിഡിയോകൾ കാണുന്നവർക്ക് വൻ മുന്നറിയിപ്പുമായി സൈബർ സുരക്ഷ വൃത്തങ്ങൾ . ലണ്ടനിലെ വാണ്ടറ എന്ന സൈബർ സുരക്ഷാ സ്ഥാപനത്തിൻറെ പഠനങ്ങളിലാണ് ഫോണിൽ അശ്ലീല വീഡിയോ ആസ്വദിക്കുന്നവർക്ക് ഞെട്ടാനുള്ള വകയുള്ളത് . മൊബൈലിലും ടാബ്ലറ്റിലും കടന്നുകൂടുന്ന ഭൂരിഭാഗം വൈറസുകളും അശ്ലീല വെബ്സൈറ്റുകളിൽ നിന്നാണെന്നാണ് പുതിയ പഠനം . കംപ്യൂട്ടറിനേക്കാൾ സുരക്ഷിതത്വം കുറവാണ് ആൻഡ്രോയിഡ് ഫോണുകൾക്ക് . അതിനാൽ ഫോണിലും ടാബ്ലറ്റിലും വൈറസുകൾക്ക് വളരെ എളുപ്പത്തിൽ കടന്നുകൂടാൻ സാധിക്കും . ഇത് പതുക്കെ ഫോണിന്റെ പ്രവർത്തനം നിലയ്ക്കാൻ വഴിയൊരുക്കുമെന്നും ഇവർ മുന്നറിയിപ്പ് നൽകുന്നു . ന്യൂസിലൻറിലെ സിഇആർടി എൻസെഡ് എന്ന സൈബർ സുരക്ഷാ സ്ഥാപനം നടത്തിയ പഠനത്തിൽ കണ്ടെത്തിയത് മറ്റുചില ആശങ്കയുണ്ടാക്കുന്ന വാർത്തയാണ് . സ്വന്തം വീട്ടിലിരുന്ന് പോണോഗ്രാഫി കാണുന്നവർ അവരറിയാതെ തന്നെ ഹാക്കർമാർ അവരുടെ വെബ്കാം കൈയ്യടക്കും . അശ്ലീല വിഡിയോ കാണുന്നവരുടെ ദൃശ്യങ്ങൾ ഇതുവഴി പകർത്തും . പിന്നീട് അവ ഇന്റർനെറ്റിൽ വ്യാപിപ്പിക്കുമെന്ന് ഭീഷണിപ്പെടുത്തി പണം തട്ടുന്നതായാണ് പഠനത്തിൽ ചൂണ്ടിക്കാണിക്കുന്നത് . സിഇആർടി എൻസെഡ് എന്ന സുരക്ഷാ സ്ഥാപനം അവരുടെ ഔദ്യോഗിക ബ്ലോഗിലാണ് പഠന റിപ്പോർട്ട് പ്രസിദ്ധീകരിച്ചിരിക്കുന്നത് . ഇത്തരത്തിലുളള നടപടിയെ റാറ്റ് ( റിമോർട്ട് ആക്സസ് ട്രോജൻ ) എന്നാണ് വിശേഷിപ്പിക്കുന്നത് . അദൃശ്യമായി മറ്റൊരാളുടെ കംപ്യൂട്ടർ , സ്മാർട്ട്ഫോൺ പ്രവർത്തനങ്ങൾ കൈവശപ്പെടുത്തുന്ന പ്രത്യേകതരം വൈറസാണിത് . മാത്രമല്ല റാറ്റ് ഇപ്പോൾ വ്യാപകമായികൊണ്ടിരിക്കുകയാണെന്ന മുന്നറിയിപ്പും പഠനത്തിൽ നൽകുന്നുണ്ട് .


ഇന്ത്യൻ ക്രിക്കറ്റ് ടീമിന്റെ പുതിയ കോച്ചിനെ സച്ചിൻ , ഗാംഗുലി , ലക്ഷ്മൺ എന്നിവരടങ്ങിയ സമിതി തെരഞ്ഞെടുക്കും . ബിസിസിഐ നൽകിയ 21 പേരുടെ പട്ടികയിൽ നിന്നാവും പുതിയ കോച്ചിനെ നിശ്ചയിക്കുക . ബി സി സി ഐ ടീം ഇന്ത്യയുടെ പുതിയ കോച്ചിനെ കണ്ടെത്താനുള്ള ഒരു കടമ്പകൂടി കടന്നു . 21 പേരുള്ള അന്തിമ പട്ടിക തയ്യാറായി . ഇതിൽ നിന്ന് സച്ചിൻ ടെൻഡുൽക്കർ , സൌരവ് ഗാംഗുലി , വി വി എസ് ലക്ഷ്മൺ , സഞ്ജയ് ജഗ്ദലെ എന്നിവരടങ്ങിയ സമിതിയാണ് പുതിയ കോച്ചിനെ നിശ്ചയിക്കുക . മുൻ ഡയറക്ടർ രവി ശാസ്ത്രി , മുൻ ക്യാപ്റ്റൻ അനിൽ കുംബ്ലെ , സെലക്ഷൻ കമ്മിറ്റി ചെയർമാൻ സന്ദീപ് പാട്ടീൽ , ഓസ്ട്രേലിയയുടെ മുൻതാരവും ബംഗ്ലാദേശ് കോച്ചുമായ സ്റ്റുവർട്ട് ലോ തുടങ്ങിയവർ 21 അംഗ പട്ടികയിലുണ്ട് . ആകെ 57 അപേക്ഷകരാണ് ഉണ്ടായിരുന്നത് . ഇതിൽ ബി സി സി ഐ മാനദണ്ഡങ്ങൾ പാലിക്കാത്തവരെ ഒഴിവാക്കി . ഹിന്ദി സംസാരിക്കുന്ന കോച്ചിനാണ് മുൻഗണനെയന്ന് ബി സി സി ഐ വ്യക്തമാക്കിയിട്ടുണ്ട് . നാലംഗ സമിതി ബുധനാഴ്ച ബി സി സി ഐയ്ക്ക് റിപ്പോർട്ട് സമർപ്പിക്കും . ബോർഡ് പ്രസിഡന്റ് അനുരാഗ് താക്കുറായിരിക്കും പുതിയ കോച്ചിനെ പ്രഖ്യാപിക്കുക . പുതിയ കോച്ചിന് കീഴിലായിക്കും ഇന്ത്യ ജൂലൈയിൽ തുടങ്ങുന്ന വെസ്റ്റ് ഇൻഡീസ് പര്യടനത്തിൽ കളിക്കുക .


ഹ്രസ്വ വീഡിയോകൾ ഷെയർ ചെയ്യാനായി പുത്തൻ വീഡിയോ ആപ്പുമായി ഫെയ്സ്ബുക്ക് . ലാസ്സോ എന്ന് പേരിട്ടിരിക്കുന്ന വിഡിയോ ആപ്പിൽ ദൈർഘ്യം കുറഞ്ഞ വീഡിയോകളിൽ സ്പെഷ്യൽ ഇഫക്റ്റ്സ് , ഫിൽറ്ററുകൾ എന്നിവ ഉപയോഗിക്കാനുള്ള സൌകര്യവുമുണ്ട് . ഫെയ്സ്ബുക്ക് പ്രൊഡക്റ്റ് മാനേജർ ആൻഡി ഹുവാങ്ങാണ് വെള്ളിയാഴ്ച ട്വിറ്ററിലൂടെ ലാസ്സോ എന്ന വിഡിയോ ആപ്പ് ഫെയ്സ്ബുക്കിൽ ലഭിക്കുമെന്ന വിവരം പുറത്തുവിട്ടത് . വീഡിയോ എഡിറ്റിങ്ങ് ടൂളുകൾ ദ്യശ്യങ്ങൾക്കൊപ്പം സംഗീതം ചേർക്കാനും , ദൃശ്യത്തിന് മുകളിൽ എഴുതാനും സഹായിക്കും . എന്നാൽ പുതിയ ആപ്പ് പുറത്തിറക്കിയ വിവരം ഫെയ്സ്ബുക്ക് ഔദ്യോഗികമായി പുറത്തുവിട്ടിരുന്നില്ല . മികച്ച പ്രതികരണമാണ് ലാസ്സോവിന് ലഭിച്ചു കൊണ്ടിരിക്കുന്നത് . ഫെയ്സ്ബുക്ക് ഉപഭോക്താക്കൾ ഈ ആപ്പ് പുറത്തിറക്കിയതിൽ സന്തുഷ്ടരാണെന്ന് ഫെയ്സ്ബുക്ക് വക്താവ് പ്രതികരിച്ചു . നിലവിൽ യുഎസിൽ മാത്രമാണ് ലാസ്സോ ലഭിക്കുക . എന്നാൽ വൈകാതെ മറ്റിടങ്ങളിലും ലാസ്സോ ലഭിക്കും . യൂട്യൂബ് , സ്നാപ്പ്ചാറ്റ് എന്നിവയോട് മത്സരിക്കാനാണ് ഫെയ്സ്ബുക്ക് ലാസ്സോ അവതരിപ്പിച്ചത് . അമേരിക്കയിലെ 69 % കൌമാരക്കാരും സ്നാപ്പ്ചാറ്റ് ഉപഭോക്താകളാണ് , 72 % ആളുകൾ ഇൻസ്റ്റഗ്രാം ഉപയോഗിക്കുന്നുണ്ട് , 85 % ആളുകളും യൂട്യൂബ് ഉപയോഗിക്കുന്നുണ്ട് എന്നാണ് റിപ്പോർട്ട് . ആൻഡ്രോയിഡിലും , ഐഒഎസിലും ലാസ്സോ ലഭ്യമാകും . ഇൻസ്റ്റഗ്രാം അകൌണ്ടിൽ നിന്നോ , ഫെയ്സ്ബുക്ക് അക്കൌണ്ടിൽ നിന്നോ ലോഗ് ഇൻ ചെയ്ത ശേഷം ലാസ്സോവിൽ നിന്ന് വിഡിയോ അപ്ലോഡ് ചെയ്യാനാകും . ആഗോള വിപണിയിൽ ലാസ്സോ ആപ്പ് എന്നാണ് പുറത്തിറക്കുന്നത് എന്ന് സംബന്ധിച്ച് വിവരങ്ങൾ പുറത്തുവിട്ടിട്ടില്ല .


ഇടുക്കി ഡാമിന് ചലന വ്യതിയാന തകരാറെന്ന് കണ്ടെത്തലെന്ന് റിപ്പോർട്ട് . അണക്കെട്ട് പൂർണ്ണ സംഭരണശേഷിയെത്തുമ്പോൾ നേരിയ വികാസം ആർച്ച് ഡാമിന് സംഭവിക്കുകയും ജലനിരപ്പ് താഴുന്നവിധം പൂർവ്വ സ്ഥിതിയിലെത്താറുമുണ്ട് . എന്നാൽ ഇപ്പോൾ വീണ്ടും ഡാം പൂർവ്വ അവസ്ഥയിൽ എത്തുന്നില്ലെന്നാണ് റിപ്പോർട്ട് . ഒരു പത്രമാധ്യമമാണ് ഇത് റിപ്പോർട്ട് ചെയ്തിരിക്കുന്നത് . ഡാം പൂർണ സംഭരണശേഷിയിലെത്തുമ്പോൾ 20 മുതൽ 40 മി . മീറ്റർവരെ ചലനവ്യതിയാനം സംഭവിക്കണമെന്നാണ് ഇടുക്കി അണക്കെട്ടിൻറെ നിർമ്മാണ തത്വം . എന്നാൽ , ‘അപ്സ്ട്രീമിൽ’ മാത്രം ഈ വ്യതിയാനമുണ്ടാകുകയും ‘ഡൌൺ സ്ട്രീമിൽ’ ഇതുണ്ടാകുന്നില്ലെന്നുമാണ് കണ്ടെത്തൽ . 1994 - 95 കാലഘട്ടംവരെ ചലന വ്യതിയാനം കൃത്യമായിരുന്നു . രൂപകൽപന നിഷ്കർഷിക്കുന്ന അനുപാതത്തിൽ ചലനവ്യതിയാനം സംഭവിക്കാത്തത് ഗുരുതരപ്രശ്നമാണെന്നാണ് ചൂണ്ടിക്കാണിക്കപ്പെടുന്നത് . ഡാമിൻറെ ചലനവ്യതിയാന തകരാർ ആശങ്കയുണ്ടാക്കുന്നതാണെന്ന് കെ . എസ് . ഇ . ബി ഗവേഷണ വിഭാഗം കഴിഞ്ഞ ദിവസം റിപ്പോർട്ട് നൽകിയതായാണ് സൂചന . വ്യതിയാന തകരാറിൽ കൂടുതൽ വ്യക്തതയ്ക്ക് ഇക്കാര്യം കൂടുതൽ പഠന വിധേയമാക്കേണ്ടതുണ്ടെന്നാണ് കരുതുന്നത് . കനേഡിയൻ കമ്പനിയായ സർവേയർ ട്രിനിഗർ ഷെനിവർട്ടാണ് ( എസ് . എൻ . സി ) ഇടുക്കി ഡാം രൂപകൽപന ചെയ്തത് . ലോകത്തിലെ രണ്ടാമത്തേതും ഏഷ്യയിലെ ഏറ്റവും വലിയതുമായ ആർച്ച് ഡാമാണ് ഇടുക്കി അണക്കെട്ട് .


വാവെയ് അടുത്തിടെ പുറത്തിറക്കിയ പി20 പ്രോയ്ക്കൊപ്പം ഇറക്കിയ ആഢംബര ഫോൺ ആണ് വാവെയ് മെയ്റ്റ് പോർഷ . പ്രത്യേകതകളിൽ പി20 പ്രോയോട് സാമ്യം തോന്നുമെങ്കിലും ഡിസൈനിലെ പോർഷ ലുക്ക് തന്നെയാണ് ഫോണിനെ വ്യത്യസ്തമാക്കുന്നത് . ഇതിൻറെ ഡിസൈൻ നടത്തിയിരിക്കുന്നത് വിഖ്യാത ആഡംബര കാർ നിർമാതാവ് പോർഷയാണ് . വെറുതെ പേര് വയ്ക്കാൻ വേണ്ടിയല്ല ഈ ഫോണിൻറെ ഡിസൈനിൽ പോർഷയെ വാവെയ് ഉൾപ്പെടുത്തിയത് എന്ന് കാണാം . പോർഷയിൽ ഉപയോഗിച്ചിരിക്കുന്ന ഹൈസിലിക്കൺ കിരിൻപ്രോസസറിനു മുകളിൽ 9.7 മില്യൻ പിസിഎം മൈക്രോ ക്യാസ്യൂൾസിന്റെ പാളിയുണ്ട് . ഇതാകട്ടെ , ബഹിരാകാശ ജാക്കറ്റുകളിൽ ഉപയോഗിക്കുന്നതാണ് . ഇത് ചൂടു വലിച്ചെടുക്കുകയും ശേഖരിക്കുകയും പതിയെ തണുക്കാൻ സഹായിക്കുകയും ചെയ്യും . ഫോൺ ഉപയോഗിക്കുമ്പോൾ അമിതമായി ചൂടാകുന്നതു കുറയ്ക്കാനാണിത് . ചില ആപ്പുകൾ ഉപയോഗിപ്പോൾ ഫോൺ പരിധിയിലേറെ ചൂടാകുന്നുവെന്ന പരാതി ഒഴിവാക്കാൻ മുകളിൽ പറഞ്ഞ പാളി ഉപകാരപ്രദമാണ് . കാറിലും മറ്റും ഉപയോഗിക്കുന്ന സാങ്കേതിക വിദ്യയാണ് ഇത് . സാംസങ് ഗ്യാലക്സി ഗ്യാലക്സി എസ്9നെ പോലെ കർവ്ഡ് ആയിട്ടുള്ള സ്ക്രീൻ ആണ് ഈ ഫോണിനുള്ളത് . മെറ്റലും ഗ്ലാസുമാണ് ഫോണിൻറെ നിർമാണത്തിന് ഉപയോഗിച്ചിരിക്കുന്നത് . സ്ക്രീനിന്റെ അടിയിലാണ് ഫിംഗർപ്രിന്റ് സ്കാനർ പിടിപ്പിച്ചിരിക്കുന്നത് . നോച്ച് ഡിസ്പ്ലേയെ പടിക്ക് പുറത്ത് നിർത്തിയാണ് ഫോണിൻറെ ഡിസ്പ്ലേ . സംഭരണ ശേഷി അനുസരിച്ച് രണ്ട് മോഡലുകളാണ് ഈ ഫോണിനുള്ളത് . 256 ജിബി പതിപ്പും , 512 ജിബി പതിപ്പും വില തുടങ്ങുന്നത് യൂറോയിലെ വില അനുസരിച്ച് 170000 രൂപമുതലാണ് . സ്മാർട് ഫോൺ വാങ്ങി അത് ഒരു ആഢംബര വസ്തുമായി ഉപയോഗിക്കാൻ ആഗ്രഹിക്കുന്നവർക്ക് പറ്റിയ മോഡലാണിത് . ചൈന , ഗൾഫ് തുടങ്ങിയ നാടുകളിലൊക്കെ ഫോണിന് വിപണി കിട്ടുമെന്നാണ് വാവെയ് പ്രതീക്ഷിക്കുന്നത് .


നടിയെ ആക്രമിച്ച കേസിലെ തുടരന്വേഷണം വഴിത്തിരിവിലേക്ക് . നടിയുടെ മൊഴി എഡിജിപി സന്ധ്യ വീണ്ടും രേഖപ്പെടുത്തി . കേസിൽ കുറ്റപത്രം സമർപ്പിച്ചതിനുശേഷം ഗൂഢാലോചന സംബന്ധിച്ച് പൊലീസിന് ലഭിച്ച സൂചനകളുടെ അടിസ്ഥാനത്തിലാണ് നടിയുടെ മൊഴി വീണ്ടുമെടുത്തത് . നടിയെ ആക്രമിച്ച സംഭവവുമായി സിനിമാമേഖലയിലെ ചിലർക്ക് ബന്ധമുണ്ടെന്ന ആരോപണങ്ങളുടെ പശ്ചാത്തലത്തിലാണ് പൊലീസിൻറെ തുടരന്വേഷണം . ഇതിൻറെ ഭാഗമായിട്ടാണ് എഡിജിപി സന്ധ്യയും അന്വേഷണ ഉദ്യോഗസ്ഥനായ ഡിവൈഎസ്പിയും കഴിഞ്ഞ ദിവസം ആലുവ പൊലീസ് ക്ലബിൽവെച്ച് മൊഴിയെടുത്തത് . മലയാളത്തിലെ ഒരു നടന് ഗൂഢാലോചനയിൽ പങ്കുണ്ടെന്ന് കരുതുന്നോയെന്ന് ഉദ്യോഗസ്ഥർ അരാഞ്ഞു . അതേക്കുറിച്ച് തനിക്കറിയില്ല . പക്ഷേ ചില സിനിമകളിൽ നിന്ന് ഈ നടൻ ഇടപെട്ട് തന്നെ ഒഴിവാക്കിയിരുന്നു . ചില നിർമാതാക്കളോടും തന്നെ അഭിനയിപ്പിക്കരുതെന്ന് നടൻ ആവശ്യപ്പെട്ടിരുന്നതായി കേട്ടിട്ടുണ്ടെന്നും നടിയുടെ മൊഴിയിലുണ്ടെന്നാണ് സൂചന . തുടർ അന്വേഷണത്തിൻറെ ഭാഗമായിട്ടാണ് എഡിജിപിതന്നെ നേരിട്ട് അന്വേഷണത്തിനെത്തിയത് . ജയിലിൽക്കഴിഞ്ഞിരുന്ന സുനിൽകുമാർ സഹതടവുകാരനായ ജിൻസണോടാണ് സിനിമാമേഖലയിൽ ചിലർക്ക് ഗൂഢാലോചനയിൽ പങ്കുണ്ടെന്ന് ആഴ്ചകൾക്ക് മുന്പ് പറഞ്ഞത് . കൊച്ചിയിലെ ഒരു സംവിധായകന് കൈമാറാൻ ഒരു കത്തും ജിൻസൺ ജയിലിൽ നിന്ന് പുറത്തിറങ്ങിയപ്പോൾ സുനിൽകുമാർ കൊടുത്തയച്ചിരുന്നു . ഇതിനെ ചുറ്റിപ്പറ്റിയാണ് പൊലീസിൻറെ രണ്ടാം ഘട്ട അന്വേഷണം .


ഇന്ത്യൻ യുവതിയുടെചിത്രത്തിൽ മോർഫിംഗ് നടത്തിയ പാകിസ്ഥാൻ പ്രതിരോധ സൈറ്റിൻറെ ട്വിറ്റർ അക്കൌണ്ട് പൂട്ടിച്ചു . യുവതിയുടെ പരാതിയെ തുടർന്നാണ് അക്കൌണ്ടിനെതിരെ നടപടി എടുത്തത് . പാകിസ്ഥാൻ ഡിഫൻസ് സൈറ്റിൻറെ 3 ലക്ഷത്തോളം പേർ പിൻതുടരുന്ന അക്കൌണ്ടാണ് പൂട്ടിയത് . പാകിസ്ഥാൻ സായുധ സേനയുടെ വിവരങ്ങൾ പങ്കുവയ്ക്കുന്ന ഈ അക്കൌണ്ട് ഔദ്യോഗികമായി സൈന്യത്തിൻറെ ഭാഗം അല്ലെങ്കിലും ചില സൈനിക വൃത്തങ്ങളാണ് പ്രവർത്തിപ്പിക്കുന്നത് . ദില്ലി യൂണിവേഴ്സിറ്റയിലെ കവൽപ്രീസ് കൌർ എന്ന യുവതി ഒരു മോസ്കിൻറെ മുന്നിൽ നിൽക്കുന്ന ഫോട്ടോയാണ് ഇവർ ട്വീറ്റ് ചെയ്തത് . എന്നാൽ ശരിക്കും ഇത് പാകിസ്ഥാൻ വെബ് സൈറ്റ് തിരുകി കയറ്റിയതായിരുന്നു , ശരിക്കും പ്ലാകാർഡിൽ എഴുതിയിരിക്കുന്നത് ഇതായിരിക്കും സംഭവം ശ്രദ്ധയിൽപ്പെട്ട യുവതി അതിന് ശേഷം നൽകിയ പരാതിയിലാണ് അക്കൌണ്ടിനെതിരെ നടപടി . ചിലർ രാജ്യങ്ങൾക്കിടയിൽ വിരോധം വളർത്താൻ ശ്രമിക്കുന്നു എന്ന് യുവതി പറഞ്ഞു .


ലോകത്തെ ഏറ്റവും തിരക്കേറിയ സിംഗിൾ റൺവേ എയർപോർട്ട് എന്ന ബഹുമതിയുള്ള മുംബൈ എയർപോർട്ട് സ്വന്തം റെക്കോർഡ് പുതുക്കി . ജനുവരി 20 - ലെ 24 മണിക്കൂർ സമയത്തിൽ 980 വിമാനങ്ങളാണ് മുംബൈ വിമാനത്താവളത്തിലെ റൺവേയിൽ പറന്നിറങ്ങിയത് . അതേസമയം കാര്യക്ഷമതയിൽ മുംബൈയേക്കാൾ മികച്ചു നിൽക്കുന്ന മറ്റൊരു എയർപോർട്ട് ലോകത്തുണ്ട് . ബ്രിട്ടനിലെ ഗാറ്റ്വിക്ക് വിമാനത്താവളത്തിനാണ് ആ ബഹുമതി . മുംബൈയ്ക്ക് സമാനമായി ഒരൊറ്റ റൺവേ മാത്രമുള്ള ഗാറ്റ്വിക്കിൽ 19 മണിക്കൂറിൽ 870 വിമാനങ്ങൾക്ക് ഇറങ്ങാം . രാത്രിലാൻഡിംഗിന് നിരോധനമുള്ളതിനാൽ പുലർച്ചെ അഞ്ച് മണി മുതൽ രാത്രി വരെ മാത്രമേ ഈ വിമാനത്താവളത്തിലെ റൺവേ പ്രവർത്തിക്കൂ . അതിനാൽ തന്നെ 24 മണിക്കൂറിലെ ഹാൻഡിലിംഗിൽ മുംബൈ വിമാനത്താവളം തന്നെയാണ് ലോകത്ത് മുന്നിൽ . തിരക്കേറിയ സമയങ്ങളിൽ മണിക്കൂറിൽ 55 വിമാനങ്ങൾ വരെ ഗാറ്റ് വിക്കിൽ ടേക്ക് ഓഫ് ചെയ്യുകയോ ലാൻഡ് ചെയ്യുകയോ ചെയ്യുമ്പോൾ 52 വിമാനങ്ങൾ വരെയാണ് മുംബൈ വിമാനത്താവളം തിരക്കേറിയ മണിക്കൂറുകളിൽ കൈകാര്യം ചെയ്യുന്നത് .


സെപ്തംബറിൽ മൊത്ത വില അടിസ്ഥാനപ്പെടുത്തിയുള്ള പണപ്പെരുപ്പം 5.13 ശതമാനമായി ഉയർന്നു . ഭക്ഷ്യവസ്തുക്കളുടെ വിലവർധനയും പെട്രോൾ , ഡീസൽ എന്നിവയുടെ വിലയിലുണ്ടായ വർദ്ധനവുമാണ് ഇതിന് പ്രധാന കാരണം . മൊത്തവില സൂചികയെ അടിസ്ഥാനമാക്കിയുള്ള പണപ്പെരുപ്പം ഓഗസ്റ്റിൽ 4.53 ശതമാനമായിരുന്ന സ്ഥാനത്താണ് ഈ വർദ്ധനവുണ്ടായത് . കഴിഞ്ഞ സെപ്റ്റംബറിൽ 3.14 ശതമാനവുമായിരുന്നു മൊത്ത സൂചികയെ അടിസ്ഥാനപ്പെടുത്തിയുളള പണപ്പെരുപ്പം . കഴിഞ്ഞ രണ്ട് മാസത്തിനിടയിലെ ഏറ്റവും ഉയർന്ന നിരക്കാണിത് . ജൂലൈയിൽ മൊത്ത വിലയെ ആധാരമാക്കിയുളള പണപ്പെരുപ്പം 5.27 ശതമാനമായിരുന്നു . സെപ്തംബറിൽ ഭക്ഷ്യവസ്തുക്കളുടെ പ്രധാനമായും ഉരുളക്കിഴങ്ങിൻറെ വിലപ്പെരുപ്പം 80.13 ശതമാനവും ഉള്ളി , പഴവർഗങ്ങളുടെ വില 25.23 ശതമാനവും 7.35 ശതമാനവും ഉയർന്നു . പയറുവർഗങ്ങളുടെ വിഹിതം ഉയർന്നത് 18.14 ശതമാനമാണ് .


അണ്ടർ 17 ലോകകപ്പ് ഫുട്ബോളിന്റെ കിക്കോഫിന് ദിവസങ്ങൾ മാത്രം ബാക്കിയിരിക്കെ ഹർത്താൽ ആശങ്കയിൽ കേരളത്തിലെ ഫുട്ബോൾ ആരാധകർ . കേന്ദ്ര - സംസ്ഥാന സർക്കാരുകളുടെ ജനദ്രോഹ നടപടിയിൽ പ്രതിഷേധിച്ച് 13നാണ് കേരളത്തിൽ യുഡിഎഫ് ഹർത്താലിന് ആഹ്വാനം ചെയ്തിരിക്കുന്നത് . അന്ന് രണ്ട് മത്സരങ്ങളാണ് കൊച്ചിയിലുള്ളത് . ആദ്യ മത്സരത്തിൽ ഗിനിയ , ജർമനിയെ നേരിടുമ്പോൾ സ്പെയിൻ , കൊറിയയെ നേരിടും . അഞ്ച് മണിക്കാണ് ആദ്യ മത്സരം , രണ്ടാം മത്സരം എട്ടു മണിക്കും . ആറ് മണി മുതൽ ആറ് മണിവരെയാണ് യുഡിഎഫ് സംസ്ഥാന ഹർത്താൽ പ്രഖ്യാപിച്ചിരിക്കുന്നതെന്നതിനാൽ ആരാധകർക്ക് മത്സരം കാണാൻ ഗ്രൌണ്ടിലെത്തുക എന്നത് എളുപ്പമാകില്ല . ഇനി ഹർത്താലിൽ നിന്ന് കൊച്ചിയെ മാത്രം ഒഴിവാക്കിയാലും മലപ്പുറം പോലെ ഫുട്ബോളിന് ഏറെ ആരാധകരുള്ള ജില്ലകളിൽ നിന്നുള്ള ആരാധകർക്ക് കൊച്ചിയിലെത്തുക എളുപ്പമാവില്ല . ഹർത്താൽ പ്രഖ്യാപിച്ച 13ന് മുമ്പുള്ള രണ്ട് ദിവസങ്ങളിൽ കൊച്ചിയിൽ മത്സരങ്ങളില്ല . ഹർത്താൽ പ്രഖ്യാപിച്ച 13ന് ശേഷമുള്ള രണ്ട് ദിവസങ്ങളിലും കൊച്ചിയിൽ മത്സരങ്ങളില്ല . എന്നാൽ കൃത്യമായി കൊച്ചിയിൽ രണ്ട് മത്സരങ്ങളുള്ള ദിവസം തന്നെ ഹർത്താൽ പ്രഖ്യാപിച്ചതിനെതിരെ ഫു്ടബോൾ ആരാധകരും പ്രതിഷേധം ഉയർത്തുന്നുണ്ട് . ആരാധകരും ആരവവുമില്ലാതെയാവും ഒഴിഞ്ഞ ഗ്യാലറികളെ സാക്ഷി നിർത്തിയാവും ഈ രണ്ട് മത്സരങ്ങളും കൊച്ചിയിൽ നടക്കുകയെന്ന് ചുരുക്കം . ഐഎസ്എല്ലിൽ ബ്ലാസ്റ്റേഴ്സിനുള്ള ആരാധക പിന്തുണയുടെ പേരിൽ ഫുട്ബോൾ ലോകം ശ്രദ്ധിച്ച കൊച്ചി ജവഹർലാൽ നെഹ്റു സ്റ്റേഡിയത്തിനാണ് ഈ ഗതികേട് . സുരക്ഷാ കാരണങ്ങളാൽ കൊച്ചിയിലെ കാണികളുടെ എണ്ണം 29000 ആയി പരിമിതപ്പെടുത്തിയെന്ന വാർത്തയ്ക്ക് പിന്നാലെ ഹർത്താൽ പ്രഖ്യാപനം കൂടി വന്നത് ആരാധകരെ നിരാശരാക്കിയിട്ടുണ്ട് . ലോകകപ്പ് പോലെ ലോകം ശ്രദ്ധയോടെ വീക്ഷിക്കുന്ന ഒരു ടൂർണണെന്റ് നടക്കുമ്പോൾ തന്നെ സംസ്ഥാനത്ത് ഹർത്താൽ പ്രഖ്യാപിച്ചത് കേരളത്തിന്റെ പ്രതിച്ഛായക്ക് മങ്ങലേൽപ്പിക്കുമെന്ന കാര്യത്തിലും തർക്കമില്ല . മാത്രമല്ല . ലോകകപ്പിന് എല്ലാവിധ പിന്തുണയും അറിയിക്കുകയും സന്നാഹത്തിന് മുന്നോടിയായി നടന്ന വൺ മില്യൺ ഗോൾ എന്ന പരിപാടിയിൽ ഗോളടിച്ച് പിന്തുണ അറിയിക്കുകയും ചെയ്ത പ്രതിപക്ഷ നേതാവ് രമേശ് ചെന്നിത്തല തന്നെയാണ് ഹർത്താൽ പ്രഖ്യാപനവും നടത്തിയതെന്ന് മറ്റൊരു വിരോധാഭാസം .


ടൊയ്ലറ്റ് ഏക് പ്രേം കഥയ്ക്ക് സെൻസർ ബോർഡ് നിർദ്ദേശിച്ചത് മൂന്ന് കട്ടുകളെന്ന് അക്ഷയ് കുമാർ . എട്ടു കട്ടുകൾ എന്ന പ്രചരണം എവിടെ നിന്നെന്നറിയില്ലെന്നു അക്ഷയ് കുമാർ പറഞ്ഞു . അക്ഷയ് കുമാർ ചിത്രത്തിനു എട്ട് കട്ടുകൾ നിർദ്ദേശിച്ചതായാണ് വാർത്തകൾ വന്നത് . എന്നാൽ ഹരാമി എന്ന വാക്ക് സിനിമയിൽ നിന്ന് പൂർണ്ണമായും ഒഴിവാക്കാൻ സെൻസർ ബോർഡ് നിർദ്ദേശമുണ്ട് . പ്രധാനമന്ത്രി നരേന്ദ്ര മോദി സിനിമയുടെ വിഷയത്തെ അഭിനന്ദിച്ചതായി താരം വെളിപ്പെടുത്തി . പ്രധാനമന്ത്രിക്ക് തിരക്കലായതിനാൽ പ്രത്യേക പ്രദർശനം സംഘടിപ്പിക്കുന്ന കാര്യം ഇപ്പോൾ പരിഗണിക്കുന്നില്ലെന്നും അക്ഷയ് കുമാർ പറഞ്ഞു . ഭൂമി പഡ്നേക്കറും അനുപം ഖേറുമാണ് അക്ഷയ് കുമാറിനൊപ്പം അഭിനയിക്കുന്ന പ്രധാന താരങ്ങൾ . ശ്രീ നാരായണൻ സിങ് സംവിധാനം ചെയ്യുന്ന ടൊയ്ലറ്റ് ഏക് പ്രേം കഥ വെള്ളിയാഴ്ച്ച തിയേറ്ററുകളിലെത്തും .


മലയാളത്തിൻറെ അഭ്രപാളിയിൽ നാല് പതിറ്റാണ്ട് പിന്നിട്ട് വിസ്മയമായി കുതിക്കുകയാണ് മോഹൻലാലെന്ന അഭിനയ പ്രതിഭ . ഇന്ത്യയിലെ തന്നെ വിവിധ ഭാഷകളിലും ലാൽ മാറ്റ് തെളിയിച്ചിട്ടുണ്ട് . ലാലേട്ടനെന്ന് സ്നേഹത്തോടെ വിളിക്കുന്ന ആരാധകരുടെ കാര്യവും അങ്ങനെ തന്നെ . ലോകമെമ്പാടും ലാലേട്ടൻ ഫാൻസ് ഉണ്ട് എന്നതാണ് യാഥാർത്ഥ്യം . ആരാധകരുടെ സ്നേഹത്തിൻറെ കാര്യമാണെങ്കിൽ പറയുകയും വേണ്ട . ചങ്കാണ് ചങ്കിടിപ്പാണ് ലാലേട്ടനെന്ന് വെറുതെ പറയുന്നതല്ല . അത്തരത്തിൽ ഒരു ആരാധകൻറെ സ്നേഹത്തിൻറെ വീഡിയോ സോഷ്യൽ മീഡിയയിൽ വൈറലാകുകയാണ് . കാൽനൂറ്റാണ്ടിലേറെയായി മോഹൻലാലിനെ കാണിക്കാനായി നിധി പോലെ കാത്തുസൂക്ഷിച്ച സമ്മാനവുമായാണ് ഖത്തറിൽ ജോലി ചെയ്യുന്ന കൊടുങ്ങല്ലൂർ സ്വദേശി സഫീർ എത്തിയത് . മോഹൻലാലിന് ആദ്യമായി മികച്ച നടനുള്ള ദേശീയ പുരസ്കാരം ലഭിച്ചതിൻറെ പത്രവാർത്തയാണ് സഫീർ 26 വർഷമായി നിധി പോലെ കാത്തുവെച്ചത് . ഒരിക്കലെങ്കിലും ലാലേട്ടനെ അത് കാണിക്കണമെന്നുമാത്രമായിരുന്നു സഫീറിൻറെ ആഗ്രഹം . കഴിഞ്ഞ ദിവസമാണ് ആ സ്വപ്നം യാഥാർത്ഥ്യമായത് . ഭരതത്തിലെ അഭിനയത്തിന് 1992 ഏപ്രിൽ ഏഴാം തിയതിയായിരുന്നു മോഹൻലാലിനെത്തേടി മികച്ച് നടനുള്ള ദേശീയ പുരസ്കാരം ആദ്യമായെത്തിയത് . തൊട്ടടുത്ത ദിവസത്തെ മലയാള പത്രങ്ങളുടെ തലക്കെട്ടും മറ്റൊന്നായിരുന്നില്ല . ആ വാർത്തയുടെ പത്ര കടലാസ് ലാലേട്ടനെ കാണിക്കുകയും ഒപ്പം നിന്ന് ഫോട്ടോയെടുത്തുമാണ് സഫീർ ചാരിതാർത്ഥ്യത്തോടെ മടങ്ങിയത് . അന്ന് പ്രീഡിഗ്രിക്ക് പഠിക്കുകയായിരുന്നു താനെന്നും സഫീർ വ്യക്തമാക്കി .


നോട്ട് നിരോധനത്തിന്റെയും നിയന്ത്രണങ്ങളുടെയും ഇടയിൽ പിടിച്ചുനിന്നെങ്കിലും പ്രതിസന്ധിയുടെ ദിനങ്ങളാണ് സംസ്ഥാനത്തെ സഹകരണ മേഖലയിലെ ധനകാര്യ സ്ഥാപനങ്ങൾക്കുള്ളത് . നിക്ഷേപങ്ങൾ കൂടുകയും വായ്പ്പകൾ ഗണ്യമായി കുറയുകയും ചെയ്തതോടെ നഷ്ടം മുന്നിൽക്കാണുകയാണ് പ്രാഥമിക സഹകരണ ബാങ്കുകൾ അടക്കമുള്ളവ . സഹകരണ മേഖലയിലുണ്ടായ ബുദ്ധിമുട്ടുകളുടെ സൂചകമായി സഹകരണ സൊസൈറ്റികളുടെ നിക്ഷേപങ്ങളിലും ഗണ്യമായ കുറവുണ്ടായിട്ടുണ്ട് . വായ്പ്പയെടുത്ത് , നോട്ട് നിരോധനത്തോടെ നട്ടം തിരിഞ്ഞ സാധാരണക്കാർ ആശ്രയിക്കുന്നത് പ്രാഥമിക സർവ്വീസ് സഹകരണ ബാങ്കുകളെയാണ് . നോട്ട് നിരോധനത്തിന് ശേഷം തിരിച്ചടവ് മുടങ്ങി കണ്ണൂർ പെരളശേരി ബാങ്കിന്റെ മാത്രം മൊത്തം വായ്പാ തുകയുടെ പതിനെട്ട് ശതമാനവും കുടിശികയിനത്തിൽ ആയിക്കഴിഞ്ഞു . വായ്പകൾ കുറഞ്ഞ് അനുപാതം 58 ശതമാനം ആയി . വായ്പകളോട് ആളുകൾ അകലം പാലിക്കുമ്പോൾ വന്നുകൂടിയ നിക്ഷേപങ്ങൾക്ക് ഉയർന്ന പലിശ നൽകുകയും വേണം . ഇതാണ് പ്രതിസന്ധി സൃഷ്ടിക്കുന്ന ഘടകം . പ്രാഥമിക ബാങ്കുകളെ അപേക്ഷിച്ച് ജില്ലാസഹകരണ ബാങ്കുകളിൽ പ്രതിസന്ധിയുടെ തോത് താരതമ്യേന കുറവാണ് . കണ്ണൂർ ജില്ലാ സഹകരണ ബാങ്കിൽ നിക്ഷേപങ്ങളിൽ 421 കോടിയുടെ കുറവുണ്ടായപ്പോൾ , വായ്പ്പകളിൽ 455 കോടിയുടെ വർധനവുണ്ടായി . കെ . എസ് . ആർ . ടി . സിക്കടക്കം നൽകിയ വൻകിട വായ്പ്പകളാണ് ഗുണമായത് . പക്ഷെ മൊത്തം ധന ഇടപാട് 347 കോടി കുറഞ്ഞു . സൊസൈറ്റികളുടെ കാര്യത്തിലാകട്ടെ വിപണിയിലുണ്ടായ മാന്ദ്യമാണ് പിറകോട്ടു വലിച്ചത് . കണ്ണൂരിൽ നടന്ന ഓണം എക്സ്പോയിൽ മാത്രം ഒരു കോടിക്കടുത്താണ് കൈത്തറി സംഘങ്ങളുടെ വിൽപ്പനയിൽ ഉണ്ടായ കുറവ് . സഹകരണ ബാങ്കുകളിൽ വൻതോതിൽ കള്ളപ്പണമെന്ന പ്രചാരണമടക്കം വിശ്വാസ്യതയെ തകർക്കാൻ നടന്ന ശ്രമങ്ങൾ ഇടപാടുകാരുടെ ആത്മവിശ്വാസത്തെ ബാധിച്ചെന്ന് ഈ മേഖലയിലുള്ളവർ സമ്മതിക്കുന്നു . സഹകരണ മേഖലയിൽ ധനകാര്യ രംഗത്തെ ആഘാതത്തിന്റെ തോതറിയാൻ മാർച്ച് വരെ കാത്തിരിക്കണം .


ഉത്സവകാലത്ത് റിലയൻസ് ജിയോയ്ക്ക് തിരിച്ചടിയുമായി വോഡഫോണിൻറെ പുതിയ ഓഫർ പ്രഖ്യാപനം . 399 രൂപയുടെ പ്ലാനിൽ ആറ് മാസത്തേയ്ക്ക് 90 ജിബി 4ജി ഡാറ്റയും അൺലിമിറ്റഡ് വോയ്സ് കോളിംഗും ലഭിക്കും . റിലയൻസ് ജിയോയുടെ 399 പ്ലാനിനോട് പൊരുതാനാണ് വോഡഫോൺ പുതിയ ഓഫർ പ്രഖ്യാപിച്ചിട്ടുള്ളത് . എന്നാൽ വോഡഫോണിൻറെ പ്രീ പെയ്ഡ് ഉപഭോക്താക്കൾക്ക് മാത്രമാണ് ഓഫർ ലഭിക്കുക . ഇന്ത്യൻ എക്സ്പ്രസാണ് ഇത് സംബന്ധിച്ച വാർത്ത പ്രസിദ്ധീകരിച്ചിട്ടുള്ളത് . വോഡഫോ ൺ ഉപഭോക്താക്കൾക്ക് കമ്പനി നൽകുന്ന ദീപാവലി സമ്മാനമാണ് ആറ് മാസത്തെ ഡാറ്റ - വോയ്സ് പ്ലാൻ . എന്നാൽ ഓഫർ ദീർഘകാലത്തേയ്ക്ക് നൽകുമോ പരിമിത കാലത്തേയ്ക്ക് മാത്രമായുള്ളതാണോ എന്നത് സംബന്ധിച്ച വിവരങ്ങൾ ലഭ്യമല്ല . നിലവിൽ എയർടെല്ലും റിലയൻസ് ജിയോയും സമാന നിരക്കിൽ അൺലിമിറ്റഡ് വോയ്സ് കോളുകളും ഡാറ്റാ പാക്കും നൽകിവരുന്നുണ്ട് . 84 ദിവസത്തേയ്ക്ക് 84 ജിബി ഡാറ്റയും അൺലിമിറ്റഡ് വോയ്സ് കോൾ ഓഫറുമാണ് റിലയൻസ് ജിയോ നൽകുന്നത് . ലോക്കൽ - എസ്ട്ഡി കോളിംഗ് സൌകര്യമാണ് റിലയൻസ് ജിയോ നൽകുന്നത് . ഇതിന് പുറമേ ജിയോ മൂവീസ് , ജിയോ ടിവി , ജിയോ സിനിമി , ജിയോ മ്യൂസിക് , ജിയോ ഗെയിംസ് എന്നിവയും ഈ ഓഫറിൽ ലഭിക്കും . 399 രൂപയുടെ ദീപാവലി ധൻ ധനാ ഓഫർ പ്രഖ്യാപിച്ചിരുന്നു . ഒക്ടോബർ 12 മുതൽ 18 വരെ ചുരുങ്ങിയ ദിവസത്തേക്കു മാത്രമാണ് ഓഫർ ലഭ്യമാകുക . നിലവിലുള്ള റീചാർജിന്റെ കാലാവധി അവസാനിച്ചശേഷം മാത്രമാണ് ധൻ ധനാ ഓഫർ ആക്ടിവേറ്റ് ആകുക . എട്ട് ഘട്ടങ്ങളിലായി വൌച്ചറുകളായാണ് ക്യാഷ് ബാക്ക് ഓഫർ ലഭിക്കുകയെന്ന് കമ്പനി തന്നെ വ്യക്തമാക്കിയിട്ടുണ്ട് .


ഐ ഫോൺ പ്രേമിയായ യുവാവ് തൻറെ പുതിയ ഐ ഫോൺ X വാങ്ങാനെത്തിയത് കുതിരപ്പുറത്ത് . താനെയിലെ നൌപാദ ജില്ലയിലാണ് ഈ വ്യത്യസ്തനായ യുവാവ് . ഐ ലൌവ് ഐഫോൺ X എന്ന പ്ലക്കാർഡുമേന്തിയാണ് പള്ളിവാൽ യുവാവ് ഐ ഫോൺ സ്റ്റോറിൽ എത്തിയത് . ബാൻഡ് മേളത്തിന്റെ അകമ്പടിയോടെയാണ് യുവാവ് എത്തിയത് . താനെയിലെ ഹരിനിവാസ് സർക്കിളിലെ ഐ ഫോൺ സ്റ്റോറിൽ വെള്ളിയാഴ്ച വൈകുന്നേരം ആറരയോടെയാണ് യുവാവ് എത്തിയത് . കുതിരപ്പുറത്ത് ഇരുന്നു കൊണ്ട് തന്നെയാണ് പള്ളിവാൽ തന്റെ ഫോൺ സ്വീകരിച്ചത് . സ്റ്റോർ ഉടമ ആഷിഷ് തക്കർ പുറത്തെത്തി കുതിരപ്പുറത്തിരുന്ന പള്ളിവാലിന് ഫോൺ കൈമാറുകയായിരുന്നു . ഐ ഫോണിൻറെ പത്താം വാർഷികത്തോട് അനുബന്ധിച്ചാണ് ആപ്പിൾ കമ്പനി ഐ ഫോൺ 10 പുറത്തിറക്കിയത് . ഐ ഫോൺ 10ന് 89,000 - 102,000 വരെയാണ് ഇന്ത്യൻ വിപണിയിലെ വില .


ഗ്യാലക്സി എസ്9 ഇറങ്ങിയതോടെ ഗ്യാലക്സി എസ്8 , എസ്8 പ്ലസ് എന്നിവയുടെ വിലയിൽ വൻ കുറവ് വരുത്തി സാംസങ്ങ് . എസ്9 , എസ്9 പ്ലസ് എന്നിവ എത്തിയതോടെ പതിവ് രീതിയിൽ തന്നെയാണ് മുൻ മോഡലിന് സാംസങ്ങ് വില കുറച്ചിരിക്കുന്നത് . ഗ്യാലക്സി എസ് 8,64 ജിബി മോഡൽ ഇനി 49,990 രൂപയ്ക്കാവും ലഭിക്കുക . മുൻ ഇതിന് 57,900 രൂപയായിരുന്നു വില . ഗ്യാലക്സി എസ് 8 പ്ലസിന് 53,990 രൂപയാണ് പുതുക്കിയ വില . ഇറങ്ങിയ സമയത്ത് ഈ ഫോണിന് ഇന്ത്യയിലെ വില വില 64,900 രൂപയായിരുന്നു . ഗ്യാലക്സി എസ് 8 പ്ലസ് 128 ജിബി പതിപ്പിൻറെ വില 64,900 രൂപയാണ് . ഇതിനു പുറമെ പേടിഎം മാൾ വഴി ഈ ഫോണുകൾ വാങ്ങുന്നവർക്ക് 10,000 രൂപയുടെ ക്യാഷ്ബാക്ക് ഓഫറും പ്രഖ്യാപിച്ചിട്ടുണ്ട് .


അയച്ച സന്ദേശങ്ങൾ തിരിച്ചെടുക്കാൻ കഴിയുന്ന ഫീച്ചറുമായി ഒടുവിൽ വാട്സാപ്പ് . ‘ഡിലീറ്റ് ഫോർ എവരിവൺ’ എന്നറിയപ്പെടുന്ന ഫീച്ചർ ഐഒഎസ് , ആൻഡ്രോയിഡ് ആപ്പുകളിൽ റോൾ ഔട്ട് ചെയ്യുന്നുവെന്ന് WaBetaInfo എന്ന വാട്സാപ്പ് ഫാൻ സൈറ്റ് അറിയിച്ചു . ആർക്കാണോ മെസേജ് അയച്ചത് അവർ മെസേജ് വായിക്കുന്നതിന് മുമ്പ് , അയച്ച് ഏഴുമിനിറ്റിനുള്ളിൽ തന്നെ അത് ഡിലീറ്റ് ചെയ്യാൻ അയച്ച വ്യക്തിയെ സഹായിക്കുന്ന ഈ ഫീച്ചർ പുതിയ അപ്ഡേറ്റിൽ ലഭ്യമായി തുടങ്ങിയെന്നാണ് ഇവർ വ്യക്തമാക്കുന്നത് . ‘ഡിലീറ്റ് ഫോർ എവരിവൺ’ എന്ന പുതിയ ഫീച്ചർ പ്രവർത്തിക്കണമെങ്കിൽ മെസേജ് അയക്കുന്ന ആളും സ്വീകരിക്കുന്നയാളും വാട്സാപിന്റെ അപ്ഡേറ്റ് ചെയ്ത പതിപ്പ് ഉപയോഗിച്ചിരിക്കണം . ചിത്രങ്ങൾ , ടെക്സ്റ്റ് , ജിഫ് ചിത്രങ്ങൾ , വിഡിയോ എന്നിവയെല്ലാം ഇത്തരത്തിൽ ഡിലീറ്റ് ചെയ്യാൻ കഴിയും . അപ്ഡേറ്റിൽ ഇത്തരത്തിൽ സന്ദേശങ്ങൾ ഡിലീറ്റ് ചെയ്യുന്നതിനായി പ്രത്യേക ഐക്കൺ വരുമെന്നും ഇവർ വ്യക്തമാക്കുന്നു . നിങ്ങൾ വ്യക്തികൾക്കോ ഗ്രൂപ്പുകളിലേക്കോ അയക്കുന്ന മെസേജുകൾ ഡിലീറ്റ് ചെയ്യാൻ കഴിയും . അയച്ച മെസേജ് ഒരിക്കൽ ഡിലീറ്റ് ചെയ്തു കഴിഞ്ഞാൽ ‘ദിസ് മെസേജ് വാസ് ഡിലീറ്റഡ്’ എന്നാകും മെസേജ് ലഭിച്ചവരുടെ ചാറ്റ് ബോക്സിൽ കാണുക . പരീക്ഷണാടിസ്ഥാനത്തിൽ ആദ്യം തിരഞ്ഞെടുത്ത വാട്സാപ്പുകളിലാണ് ഈ സംവിധാനം പ്രവർത്തിക്കുക . ഏഴ് മിനിറ്റുകൾക്കകം അയച്ച സന്ദേശങ്ങൾ ഡിലീറ്റ് ചെയ്തില്ലെങ്കിൽ പിന്നീട് അത് ഡിലീറ്റ് ചെയ്യാൻ സാധിക്കില്ല . അയച്ച മെസേജുകൾ എഡിറ്റ് ചെയ്ത് തിരുത്തി അയക്കുന്നതിനുള്ള ഫീച്ചർ പുറത്തിറക്കാനും വാട്സാപ്പിന് പദ്ധതിയുണ്ട് . റിപ്പോർട്ടുകൾ പ്രകാരം ഈ ഫീച്ചർ നിലവിലുണ്ടെങ്കിലും അത് ഡിസേബിൾഡ് ആക്കിവച്ചിരിക്കുകയാണ് .


കെട്ടുകണക്കിന് നോട്ടും കൊണ്ട് നിങ്ങളെയും തേടി ഏതെങ്കിലും കള്ളപ്പണക്കാരൻ വന്നേക്കാം . ഈ പണം ഒന്ന് ബാങ്കിൽ കൊണ്ടുപോയി നിക്ഷേപിക്കൂ എന്നായിരിക്കും ആവശ്യം . ഒരു ലക്ഷത്തിന് ആയിരങ്ങൾ പ്രതിഫലവും തന്നേക്കാം . പണിയെടുക്കാതെ കിട്ടുന്ന പണമല്ലേ എന്ന് കരുതി ഇതിൽ തലയിടാതിരുന്നാൽ നിങ്ങൾക്ക് തന്നെ നല്ലത് . ആദായനികുതി വകുപ്പ് നിങ്ങളുടെ പിന്നാലെയുണ്ട് എന്നത് തന്നെ കാരണം . Read Also : 500ഉം 1000ഉം പോകുന്നെങ്കിൽ പോകട്ടെ . . . ഇപ്പോൾ നിങ്ങളുടെ കള്ളപ്പണം എങ്ങനെ വെളുപ്പിക്കാം ? ഇതാ 10 മാർഗങ്ങൾ ! 500 , 1000 രൂപ നോട്ടുകൾ പിൻവലിച്ചതോടെ കള്ളപ്പണക്കാർ മാത്രമല്ല സാധാരണ ജനങ്ങളും ബുദ്ധിമുട്ടുന്നുണ്ട് എന്നതാണ് സത്യം . കയ്യിലുളള വലിയ നോട്ടുകളെല്ലാം ഉപയോഗ ശൂന്യമായിക്കഴിഞ്ഞു . ബാങ്കുകളിലും എ ടി എമ്മുകളിലും പിൻവലിക്കാവുന്ന തുകയ്ക്ക് നിബന്ധനയുണ്ട് . എങ്ങനെയാണ് ഈ നോട്ട് നിരോധനത്തെ ചെറുക്കുക . കാണൂ അതിനുള്ള പത്ത് പ്രായോഗിക വഴികൾ .


പോക്കറ്റിലൊതുങ്ങുന്ന ആൻഡ്രോയിഡ് സ്മാർട്ഫോണുകളുമായി നഷ്ടപ്രതാപം വീണ്ടെടുക്കാനുള്ള ശ്രമത്തിലാണ് ബ്ലാക്ക്ബെറി . രണ്ട് ആൻഡ്രോയ്ഡ് സ്മാർട്ഫോണുകളാണ് ബ്ലാക്ക്ബെറി പുറത്തിറക്കാനൊരുങ്ങുന്നത് . ഒരു സ്മാർട്ഫോൺ എത്തുന്നത് QWERTY കീബോർഡുമായും മറ്റൊരെണ്ണം എത്തുന്നത് ഫുൾടച്ച് സ്ക്രീനുമായും . 20000 മുതൽ 26000 വരെയായിരിക്കും ഈ ഫോണുകളുടെ വില . അടുത്തെയിടെ പുറത്തിറങ്ങിയ ' ബ്ലാക്ക്ബെറി പ്രിവ് ' എന്ന ആൻഡ്രോയ്ഡ് ഫോണിന്റെ വില 62990 രൂപയാണ് . ഈ വിലയെപ്പറ്റി വിമർശനങ്ങളും ഉണ്ടായിരുന്നു . കഴിഞ്ഞ 3 മാസം ബ്ലാക്ക്ബറി വിറ്റഴിച്ചത് 600000 മൊബൈലുകൾ മാത്രമാണ് . ഇത് വളരെ കുറവായിരുന്നെന്ന് ഈ രംഗത്തെ വിദഗ്ദർ പറയുന്നു . വിപണിയിൽ വിലക്കുറവുള്ള ഫോൺ വിറ്റഴിച്ച് ചലനമുണ്ടാക്കാനുള്ള ശ്രമത്തിലാണ് ഈ വർഷം അവസാനത്തോടെ രണ്ടു പുതിയ ആൻഡ്രോയ്ഡ് സ്മാർട്ഫോണുകൾ കൂടി പുറത്തിറക്കി ബ്ലാക്ക്ബെറി .


മൂന്ന് വട്ടം ചാമ്പ്യൻസ് ലീഗ് കിരീടം നേടി ചരിത്രം സൃഷ്ടിച്ച റയൽ മാഡ്രിഡ് വിജയത്തോടെ യൂറോപ്യൻ പ്രയാണത്തിന് തുടക്കമിട്ടു . സൂപ്പർ താരം ക്രിസ്റ്റ്യാനോ റൊണാൾഡോ ടീം വിട്ടതിന് ശേഷമുള്ള ആദ്യ മത്സരത്തിൽ അതിൻറെ ഒരുവിധ പ്രശ്നങ്ങളുമില്ലാതെ ഇറ്റാലിയൻ വമ്പന്മാരായ എസി റോമയെയാണ് സ്പാനിഷ് പട കീഴടക്കിയത് . റോണോ ഇല്ലാതെ യൂറോപ്യൻ തട്ടകത്തിൽ റയൽ വിയർക്കുമെന്ന് കരുതിയവർക്കെല്ലാം കിടിലൻ മറുപടി കൊടുത്ത് റോമയുടെ പോസ്റ്റിൽ എതിരില്ലാത്ത മൂന്ന് ഗോളുകളാണ് നിലവിലെ ചാമ്പ്യന്മാർ അടിച്ച് കയറ്റിയത് . നാൽപ്പത്തിയഞ്ചാം മിനുട്ടിൽ ഇസ്കോയാണ് ഗോൾവേട്ടയ്ക്ക് തുടക്കമിട്ടത് . അൻപത്തിയെട്ടാം മിനിട്ടിൽ ഗാരത് ബെയ്ൽ ലീഡുയർത്തി . ഇഞ്ചുറി ടൈമിൽ മരിയാനോ ഡയസ് പട്ടിക പൂർത്തിയാക്കി . ഒരു ഘട്ടത്തിലും തങ്ങളുടെ അപ്രമാദിത്വം കളത്തിൽ വിട്ടു കൊടുക്കാതെയാണ് റയൽ റോമയെ തകർത്തെറിഞ്ഞത് . ആദ്യ പകുതിയിൽ തന്നെ അവസരങ്ങൾ ഒരുപാട് റയൽ മെനഞ്ഞെടുത്തെങ്കിലും ഒന്നാം ഗോൾ പിറന്നത് 45 - ാം മിനിറ്റിലാണ് . പെനാൽറ്റി ബോക്സിന് തൊട്ട് പുറത്ത് നിന്ന് ഇസ്കോ തൊടുത്ത ഫ്രീകിക്ക് വലയെ ചുംബിക്കുമ്പോൾ റോമ ഗോൾകീപ്പർ നിസഹായനായിരുന്നു . 58 - ാം മിനിറ്റിൽ ബെയ്ലിലൂടെ റയൽ വീണ്ടും നിറയൊഴിച്ചു . മെെതാന മധ്യത്ത് നിന്ന് റോമയുടെ പ്രതിരോധ നിരയെ കീറിമുറിച്ച് മോഡ്രിച്ച് നീട്ടി നൽകിയ പന്ത് ഓടിയെടുത്ത വെയ്ൽസ് താരം അനായാസമായി ഗോൾ കുറിച്ചു . കളി അവസാനിക്കാൻ മിനിറ്റുകൾ മാത്രമുള്ളപ്പോഴാണ് റോമയുടെ നെഞ്ച് തകർത്ത ഗോൾ മാരിയാനോ സ്വന്തമാക്കുന്നത് . കഴിഞ്ഞ വർഷം ഒളിംപിക് ലയോണ് റയൽ വിറ്റ മാരിയാനോ സ്പാനിഷ് ക്ലബ്ബിലേക്കുള്ള രണ്ടാം വരവ് ആഘോഷമാക്കി . മാഴ്സലോ നൽകിയ പാസ് കാലിലെടുത്ത് ബോക്സിന് പുറത്ത് നിന്ന് മാരിയാനോ തൊടുക്ക കനത്ത ഷോട്ട് വളഞ്ഞ് വല തുളച്ചു . അതേസമയം , ചാന്പ്യൻസ് ലീഗിലെ മറ്റൊരു മത്സരത്തിൽ ഇംഗ്ലീഷ് വന്പൻമാരായ മാഞ്ചസ്റ്റർ യുണൈറ്റഡും ജയത്തോടെ തുടങ്ങി . യുണൈറ്റഡ് സ്വിസ് ടീമായ യങ് ബോയ്സിനെ എതിരില്ലാത്ത മൂന്ന് ഗോളുകൾക്ക് തോൽപ്പിച്ചു . യുണൈറ്റഡിനായി ക്യാപ്റ്റൻ പോൾ പോഗ്ബ ഇരട്ടഗോൾ നേടി . മുപ്പത്തിയഞ്ചാം മിനിട്ടിലും നാൽപത്തിനാലാം മിനിട്ടിലുമായിരുന്നു പോഗ്ബയുടെ ഗോളുകൾ . അറുപത്തിയാറാം മിനിട്ടിൽ ഫ്രഞ്ച് താരം ആൻറണി മാർഷ്യൽ ഗോൾ പട്ടിക തികച്ചു . മറ്റൊരു മത്സരത്തിൽ ജർമൻ ക്ലബ്ബ് ബയേൺ മ്യൂണിക്ക് എതിരില്ലാത്ത രണ്ട് ഗോളുകൾക്ക് പോർച്ചുഗീസ് ടീമായ ബെൻഫിക്കയെ തോൽപിച്ചു . പത്താം മിനുട്ടിൽ ലെവൻജോവ്സ്കിയാണ് ബയേണിനെ മുന്നിലെത്തിച്ചത് . ബയേണിനായി അരങ്ങേറിയ പോർച്ചുഗൽ താരം റെനാറ്റോ സാഞ്ചസ് 54 - ാം മിനുട്ടിൽ ലീഡുയർത്തി .


എനിക്കുനേരെ നീ കൈയോങ്ങണ്ട , എന്തെങ്കിലും പറയാനുണ്ടെങ്കിൽ എന്നോട് പറഞ്ഞാൽ മതി , നിന്റെ ദേഷ്യം എന്നോട് തീർക്കേണ്ട എന്ന് ഇഷാന്ത് ജഡേജയോട് പറഞ്ഞപ്പോൾ എന്തിനാണ് ഇത്ര ചൂടാവുന്നത് എന്നായിരുന്നു ജഡേജ തിരിച്ചു ചോദിച്ചത് . നിങ്ങളുടെ ദേഷ്യം ഞാൻ തീർത്തുതരാം . വെറുതെ അസംബന്ധം പറയരുതെന്ന് ജഡേജ തിരിച്ചടിച്ചു . പരസ്പരം വിരൽ ചൂണ്ടിയായിരുന്നു ഇരുവരും ഒന്നരമിനിട്ടോളം കൊമ്പുകോർത്തത് . പെർത്ത് ടെസ്റ്റിന്റെ നാലാം ദിനം രണ്ടാം സെഷനിൽ ഓസീസിൻറെ നഥാൻ ലിയോണും മിച്ചൽ സ്റ്റാർക്കും ബാറ്റ് ചെയ്യവേയായിരുന്നു സംഭവം . സബ്സ്റ്റിറ്റ്യൂട്ട് ഫീൽഡറായി എത്തിയ ജഡേജ , ഇഷാന്തുമായി പരസ്യമായി വാഗ്വാദത്തിലേർപ്പെടുകയായിരുന്നു . ജഡേജയ്ക്ക് നേരെ വിരൽ ചൂണ്ടിയായിരുന്നു ഇഷാന്തിന്റെ സംസാരം . ബൌളിംഗ് എൻഡിലുണ്ടായിരുന്ന ഷമിയും കുൽദീപും ഇടപെട്ടാണ് രംഗം ശാന്തമാക്കിയത് .


ബാറ്റു ബോളും മാത്രമല്ല ഡാൻസും വഴങ്ങുമെന്ന് ഇക്കഴിഞ്ഞ ദിവസങ്ങൾക്കൊണ്ട് തെളിയിച്ചിരിക്കുകിയാണ് ക്രിക്കറ്റ് താരം എം എസ് ധോണി . ഇതിൻറെ വീഡിയോ കഴിഞ്ഞ ദിവസം സാക്ഷി ധോണി പങ്കുവച്ചിരുന്നു . ഇതിന് പിന്നാലെ ധോണിയുടെ വീഡിയോ വീണ്ടും സമൂഹമാധ്യമങ്ങളിൽ ചർച്ചയാവുകയാണ് . ഇത്തവണ രസകരമായ ഒരു വീഡിയോ ആണ് സമൂഹമാധ്യമങ്ങളിൽ പ്രചരിച്ചിരിക്കുന്നത് . സാക്ഷിയാണ് തൻറെ ഇൻസ്റ്റഗ്രാമിലൂടെ വീഡിയോ പങ്കുവച്ചിരിക്കുന്നത് . തന്നെ കാണാൻ തിക്കും തിരക്കും കൂട്ടുന്ന ആരാധകരെ കൊണ്ടു ധോണി തോറ്റു . ആരാധകരിൽ നിന്ന് രക്ഷപ്പെടാനായി ധോണി പുതിയ അടവ് പ്രയോഗിച്ചിരിക്കുകയാണിവിടെ . തിരക്കേറിയ വിമാനത്തിനകത്തേക്ക് തലവഴി പുതപ്പുകൊണ്ട് മുഖം മറച്ച് ഒളിച്ചിരിക്കുന്ന ധോണിയുടെ വീഡിയോ ആണ് ഇപ്പോൾ വൈറലായികൊണ്ടിരിക്കുന്നത് . യാത്രക്കാർ ധോണിയെ തിരിച്ചറിയാതെ അരികിലൂടെ പോകുന്നതും വീഡിയോയിൽ കാണുന്നുണ്ട് . വീഡിയോ പുറത്തു വിട്ടതോടെ നിരവധി രസകരമായ കമന്റുകളാണ് വരുന്നത് . ധോണിയെ മുന്നിൽ നിർത്തി മറ്റൊരു വീഡിയോ കൂടി സാക്ഷി ആരാധകർക്കായി പങ്കുവച്ചിട്ടുണ്ട് .


ഇന്ത്യ - ശ്രീലങ്ക ഒന്നാം ക്രിക്കറ്റ് ടെസ്റ്റിന്റെ രണ്ടാംദിനവും മഴ രസംകൊല്ലിയാകുന്നു . ലഞ്ചിന് ശേഷം മഴയും വെളിച്ചക്കുറവും കാരണം മൽസരം പുനഃരാരംഭിക്കാനായിട്ടില്ല . ലഞ്ചിന് പിരിയുമ്പോൾ അഞ്ചിന് 74 എന്ന നിലയിലായിരുന്നു ഇന്ത്യ . ഇപ്പോഴും ചെറിയതോതിൽ മഴ പെയ്യുന്നതിനാൽ മൽസരം എപ്പോൾ തുടങ്ങുമെന്ന് വ്യക്തമാക്കാനാകാത്ത സ്ഥിതിയാണുള്ളത് . മൂന്നിന് 17 എന്ന നിലയിൽ രണ്ടാം ദിനം ബാറ്റിങ് തുടർന്ന ഇന്ത്യയ്ക്ക് ആജിൻക്യ രഹാനെ ( നാല് ) , ആർ അശ്വിൻ ( നാല് ) എന്നിവരുടെ വിക്കറ്റുകളാണ് രാവിലെ നഷ്ടമായത് . 47 റൺസോടെ ചേതേശ്വർ പൂജാരയും ആറു റൺസോടെ വൃദ്ധിമാൻ സാഹയുമാണ് ക്രീസിൽ . ശ്രീലങ്കയ്ക്കുവേണ്ടി ലക്മൽ മൂന്നു വിക്കറ്റും ശനക രണ്ടു വിക്കറ്റും സ്വന്തമാക്കി . മഴ വില്ലനായ ആദ്യ ദിനം 11.5 ഓവർ മാത്രമാണ് കളി നടന്നത് . കെ എൽ രാഹുലും നായകൻ വിരാട് കോലിയും പൂജ്യത്തിന് പുറത്തായപ്പോൾ ശിഖർ ധവാന് എട്ടു റൺസ് മാത്രമാണ് എടുക്കാനായത് . പതിവിൽനിന്ന് വ്യത്യസ്തമായി പേസ് ബൌളിങിനെ തുണയ്ക്കുന്ന പിച്ചാണ് കൊൽക്കത്തയിൽ ഒരുക്കിയിരിക്കുന്നത് . ടോസ് നേടിയ ശ്രീലങ്ക ഇന്നലെ ഇന്ത്യയെ ബാറ്റിങിന് അയയ്ക്കുകയായിരുന്നു . ലങ്കൻ നായകന്റെ തീരുമാനം ശരിവെയ്ക്കുവിധമായിരുന്നു ബൌളർമാർ പന്തെറിഞ്ഞത് .


ദക്ഷിണാഫ്രിക്കക്കെതിരായ രണ്ടാം ഏകദിനത്തിലും ഓസ്ട്രേലിയക്ക് തോൽവി . ജോഹന്നസ്ബർഗ് ഏകദിനത്തിൽ 142 റൺസിനാണ് ദക്ഷിണാഫ്രിക്ക ജയിച്ചത് . ആദ്യം ബാറ്റ് ചെയ്ത ദക്ഷിണാഫ്രിക്ക ആറു വിക്കറ്റ് നഷ്ടത്തിൽ 352 റൺസെടുത്തു . സെഞ്ച്വറി നേടിയ ക്യാപ്റ്റൻ ഫാഫ് ഡു പ്ലസിയുടെ ഇന്നിംഗ്സാണ് ആതിഥേയർക്ക് കൂറ്റൻ സ്കോർ സമ്മാനിച്ചത് . ഡു പ്ലസി 111 റൺസെടുത്തു . 75 റൺസെടുത്ത റുസോയും 82 റൺസെടുത്ത ഡുമിനിയും ഡു പ്ലിസിക്ക് മികച്ച പിന്തുണ നൽകി . ഡി കോക്ക് 22 റൺസെടുത്ത് മടങ്ങി . ഓസ്ട്രേലിയക്ക് വേണ്ടി ഹേസ്റ്റിംഗ്സ് 3 വിക്കറ്റ് വീഴ്ത്തി . മറുപടി ബാറ്റിംഗിൽ 37.4 ഓവറിൽ 219 റൺസിന് ഓസ്ട്രേലിയ ഓൾഔട്ടാവുകയായിരുന്നു . 51 റൺസെടുത്ത ട്രേവിസ് ഹെഡ് ആണ് ഓസീസിന്റെ ടോപ് സ്കോറർ . വാർണർ 50 റൺസെടുത്ത് മടങ്ങി . ദക്ഷിണാഫ്രിക്കക്ക് വേണ്ടി വെയ്ൻ പാർനൽ 3 വിക്കറ്റ് വീഴ്ത്തി . ജയത്തോടെ പരമ്പരയിൽ ദക്ഷിണാഫ്രിക്ക 2 - 0 ന് മുന്നിലെത്തി . 5 മത്സര പരമ്പരയിലെ മൂന്നാം മത്സരം ബുധനാഴ്ച ഡർബനിൽ നടക്കും .


ഒരു ചെറിയ പനി വന്നാൽ പോലും " ഫീലിങ്ങ് സിക്ക് " എന്ന് ഫേസ്ബുക്കിൽ പോസ്റ്റ് ചെയ്യുന്നവരാണ് ഭൂരിഭാഗം ആൾക്കാർ . എന്നാൽ ഇങ്ങനെ പോസ്റ്റ് ചെയ്യുന്നതിൽ പലതുണ്ട് കാര്യമെന്നാണ് ഒരു കൂട്ടം ഗവേഷകർ പറയുന്നത് . ഒരു പ്രദേശത്ത് താമസിക്കുന്നവർക്കിടയിൽ പനി അല്ലെങ്കിൽ മറ്റ് ആരോഗ്യ പ്രശ്നങ്ങൾ ഉണ്ടാവുകയാണെങ്കിൽ അത് അധികൃതർ പെട്ടന്ന് തിരിച്ചറിയാൻ സാധ്യതയുണ്ട് . സമൂഹ മാധ്യമങ്ങളിൽ വ്യക്തികൾ നൽകുന്ന പല വിവരങ്ങളും വൻകിട കോർപ്പറേറ്റുകൾ ശേഖരിക്കാറുണ്ട് . ഇത്തരം വിവരങ്ങൾ സമൂഹത്തിന് മൊത്തം ഗുണകരമാകുന്ന രീതിയിൽ പ്രയോജനത്തിൽ കൊണ്ടുവരാൻ കഴിയുമെന്നാണ് ശാസ്ത്രജ്ഞന്മാരുടെ അഭിപ്രായം . ആരോഗ്യ മേഖലയിൽ പുതുമാറ്റങ്ങൾ കൊണ്ടുവരാൻ സാധിക്കും . ഒരു പ്രദേശത്ത് പനി പടർന്ന് പിടിക്കുകയാണെങ്കിൽ പരമ്പരാഗത രീതിയിൽ മാത്രമാണ് ഹെൽത്ത് വർക്കേഴ്സിന് വിവരങ്ങൾ ശേഖരിക്കാൻ കഴിയാറുള്ളു . എന്നാൽ സമൂഹ മാധ്യമമായ ട്വിറ്ററിനെ ആരോഗ്യരംഗത്ത് ഉപയോഗിക്കുകയാണെങ്കിൽ അത് നേട്ടമായിരിക്കും . അമേരിക്കയിലെ 17.1 കോടി ആൾക്കാരുടെ ട്വീറ്റുകളാണ് പഠനത്തിനായ് തിരഞ്ഞെടുത്തത് . വിഷാദാത്മകവും നൈരാശ്യം നിറഞ്ഞതുമായ പോസ്റ്റുകളാണ് രോഗ സമയങ്ങളിൽ സാധാരണയായി കണ്ടുവരാറുള്ളതെന്നാണ് പഠനം വ്യക്തമാക്കുന്നത് . ഇത്തരത്തിൽ ഒരോ പ്രദേശത്തും ഏറ്റവും പ്രചാരത്തിലുള്ള സോഷ്യൽ മീഡിയ ഇതിനായി ഉപയോഗിക്കാം . ഇന്ത്യ പോലുള്ള രാജ്യങ്ങളിൽ ഫേസ്ബുക്കായിരിക്കും ഗുണകരം എന്നാണ് പഠനം .


2011ൽ നടിയെ തട്ടിക്കൊണ്ടുപോയി ആക്രമിക്കാൻ ശ്രമിച്ച കേസിൽ രണ്ടുപേർ കസ്റ്റഡിയിൽ . സംഭവത്തിൽ പരാതിക്കാരിയായ നടിയുടെ മൊഴി പൊലീസ് രേഖപ്പെടുത്തി . മൊഴിയുടെ അടിസ്ഥാനത്തിലാണ് പ്രതികളെ പിടികൂടിയത് . ഇവരുടെ അറസ്റ്റ് ഇന്ന് രേഖപ്പെടുത്തും . സുനിൽകുമാറിന്റെ സഹായികളാണ് പിടിയിലായത് . കൊച്ചി സെൻട്രൽ പൊലീസാണ് 2011ലെ സംഭവത്തെ സംബന്ധിച്ച കേസെടുത്തിരിക്കുന്നത് . ഇന്നലെത്തന്നെ നടിയുടെ മൊഴി രേഖപ്പെടുത്തിയിരുന്നു . എറണാകുളത്തേക്ക് ഷൂട്ടിങിന് വന്നപ്പോൾ സൌത്ത് റെയിൽവെ സ്റ്റേഷനിൽ നിന്ന് കാറിൽ കയറ്റിക്കൊണ്ടുപോയി പീഡിപ്പിക്കാൻ ശ്രമിക്കുകയായിരുന്നു എന്നാണ് പരാതി . ഈ സംഭവത്തിന്റെ മുഖ്യ സൂത്രധാരൻ സുനിൽ കുമാറാണെന്നും ഇയാളുടെ സംഘത്തിലുള്ളവരാണ് ഇത് നടപ്പാക്കിയതെന്നും പൊലീസ് കണ്ടെത്തിയിട്ടുണ്ട് . ഇതുമായി ബന്ധമുള്ള രണ്ട് പേരെയാണ് സെൻട്രൽ പൊലീസ് കസ്റ്റഡിയിലെടുത്തത് . ഇവരുടെ അറസ്റ്റ് ഇന്ന് രേഖപ്പെടുത്തുമെന്നും പൊലീസ് അറിയിച്ചിട്ടുണ്ട് . ചോദ്യം ചെയ്യാനായി സുനിൽകുമാറിനെ കസ്റ്റഡിയിൽ വാങ്ങാനും പൊലീസ് ശ്രമിക്കുന്നത് . ഇതിനായി ഇന്ന് കോടിതിയിൽ അപേക്ഷ നൽകും .


ഭൂമിയിൽ ഹിമയുഗം വരുമെന്ന് ശാസ്ത്രലോകത്തിൻറെ മുന്നറിയിപ്പ് . സൂര്യൻറെ ഉപരിതലത്തിൽ വരുന്ന മാറ്റങ്ങളാണ് അപൂർവ പ്രതിഭാസത്തിലേക്ക് ഭൂമിയെ നയിക്കുക എന്നാണ് ശാസ്ത്രഞ്ജർ വിലയിരുത്തുന്നത് . പ്രശസ്ത മെറ്റീരിയോളജിസ്റ്റും സൌര നിരീക്ഷകനുമായ ഡോ . പോൾ ഡോരിയൻസും സംഘവുമാണ് ഇത്തരത്തിലുള്ള മുന്നറിയിപ്പ് നൽകിയത് . ഹിമയുഗത്തിൻറെ സൂചനകളുമായി ശാസ്ത്രസംഘം നൽകുന്ന മുന്നറിയിപ്പുകൾ ഇതാണ് സൂര്യൻറെ ഉപരിതലത്തിലുള്ള അടയാളങ്ങൾ ഏറ്റവും കൂടിയിരിക്കുന്ന അവസ്ഥയെയാണ് സോളാർ മാക്സിമം എന്ന് പറയുന്നത് . സൺ സ്പോട്ടുകൾ ഏറ്റവും കുറഞ്ഞ അവസ്ഥയാണ് സോളാർ മിനിമം . സൺ സ്പോട്ടുകളിൽ നിന്നും വമിക്കുന്ന , ഉരുക്കിനെപ്പോലും കത്തിച്ച് ചാരമാക്കാൻ ശേഷിയുള്ള അഗ്നിയാണ് സൌരയൂഥത്തിന് വെളിച്ചവും ഊർജ്ജവും നൽകുന്നത് . സോളാർ മിനിമം എന്ന അവസ്ഥയിലേക്ക് സൂര്യൻ അടുക്കുകയാണ് . സൂര്യൻ ശൂന്യമാകുന്ന അവസ്ഥയിലേക്ക് സൂര്യൻ അടുക്കും . ഇത് ദിവസങ്ങൾ കഴിഞ്ഞ് പിന്നീട് ആഴ്ചകൾ നീണ്ടു നിൽക്കും . ഒടുവിൽ മാസങ്ങളോളം ഈ അവസ്ഥ നീണ്ടുനിൽക്കുമെന്നും ഡോരിയൻ ചൂണ്ടിക്കാട്ടുന്നു . അടുത്ത സോളാർ മിനിമം 2019 ലോ 2020 ലോ സംഭവിക്കുമെന്നാണ് പ്രതീക്ഷിക്കപ്പെടുന്നത് . സോളാർ മിനിമം അവസ്ഥയിൽ വെളിച്ചത്തിന് യാതൊരു കുറവും വരില്ല . ചൂട് ഇല്ലാത്ത വെളിച്ചമായിരിക്കും സൂര്യൻ സൌരയുഥത്തിലേക്ക് അയക്കുക . ഈയിടായായി സൂര്യനിൽ നിന്നുള്ള ചുട്ടുപഴുത്ത രശ്മികൾക്ക് പഴയ ചൂടില്ലെന്നന്ന് നാസയും ശരിവയ്ക്കുന്നുണ്ട് . ഈ പ്രതിഭാസം ആവർത്തിച്ചാൽ വരും വർഷങ്ങളിൽ ലോകത്തിലേ പല നദികളും തണുത്തുറയുമെന്നും യൂറോപ്പ് ഹിമയുഗത്തിലാകുമെന്നും പറയുന്നു .


കേരളത്തിൽ ഒരു സ്ഥാപനം തുടങ്ങുക എന്നത് മൾട്ടി നാഷണൽ കമ്പനികളെ സംബന്ധിച്ച് അത്രയ്ക്ക് പ്രിയപ്പെട്ടതാവാൻ ഒരു സാധ്യതയും ഇല്ല . അതിന് പ്രധാന കാരണം ഇവിടത്തെ ട്രേഡ് യൂണിയൻ സംസ്കാരം ആണ് . ബഹുരാഷ്ട്ര കമ്പനികളുടെ തൊഴിലാളി വിരുദ്ധ നടപടികൾക്കെതിരെ സമരം ചെയ്യുക എന്നത് കേരളത്തിലെ തൊഴിലാളികളെ സംബന്ധിച്ച് പൂ പറിക്കുന്നത് പോലെ ലളിതമായ ഒരു കാര്യം ആണ് . അത് ഭയന്ന് തന്നെയാണ് പലരും കേരളത്തിൽ സ്ഥാപനങ്ങൾ തുടങ്ങാത്തത് എന്നൊരു ആക്ഷേപവും ഉണ്ട് . എന്നാൽ , വാഹന നിർമാതാക്കളായ നിസാൻ മോട്ടോർ കമ്പനി ലിമിറ്റഡ് കേരളവുമായി ഒരു കരാർ ഒപ്പിട്ടിരിക്കുകയാണ് 2018 ജൂൺ 29 ന് . തിരുവനന്തപുരത്ത് ഒരു ഡിജിറ്റൽ ഇന്നൊവേഷൻ ഹബ് തുടങ്ങുന്നതിന് വേണ്ടിയാണിത് . റെനോയും നിസ്സാനും മിസ്തുബിഷിയും പങ്കുവയ്ക്കുന്ന ഒരു ഗവേഷണ , വികസന കേന്ദ്രം ആയിരിക്കും ഇത് . ആദ്യ ഘട്ടത്തിൽ കേരളം 30 ഏക്കർ ഭൂമിയാണ് ഇതിന് വേണ്ടി നൽകുക . രണ്ടാം ഘട്ടത്തിൽ നാൽപത് ഏക്കർ കൂടി നൽകും . ഒരു മീൻ കറിയും ശശി തരൂരിന്റെ ഫ്രഞ്ച് പ്രവീണ്യവും ആണ് ഈ കരാർ എളുപ്പമാക്കിയത് എന്നാണ് ദ മിന്റ് റിപ്പോർട്ട് ചെയ്യുന്നത് . ആ കഥ ഇങ്ങനെയാണ് . . . നിസ്സാന്റെ ചീഫ് ഇൻഫർമേഷൻ ഓഫീസർ ആയ ആന്റണി തോമസ് തിരുവനന്തപുരം സ്വദേശിയാണ് . പഠിക്കുന്ന കാലത്ത് ഇടത് വിദ്യാർത്ഥി പ്രസ്ഥാനത്തിൽ സജീവമായിരുന്ന ആളാണ് കക്ഷി . കഴിഞ്ഞ ക്രിസ്തുമസ് സമയത്ത് തിരുവനന്തപുരത്തെ ചില സാങ്കേതിക വിദഗ്ധർ ആന്റണി തോമസിന് ഒരു ഡിന്നർ നൽകിയിരുന്നു . ആ പരിപാടി സംഘടിപ്പിച്ച സാങ്കേതിക വിദഗ്ധർ മുഖ്യമന്ത്രി പിണറായി വിജയനോടും തിരുവനന്തപുരം എംപിയായ ശശി തരൂരിനോടും നിസ്സാൻ കമ്പനിയുമായി ബന്ധപ്പെടാൻ അഭ്യർത്ഥിച്ചു . ഇതേതുടർന്ന് ഇരുവസും നിസ്സാൻ കമ്പനിയുമായി ബന്ധപ്പെടുകയും ചെയ്തു . കഴിഞ്ഞ ഫെബ്രുവരിയിൽ ശശി തരൂർ ആന്റി തോമസിനെ കണ്ടു സംസാരിച്ചു . അതിന് ശേഷം നിസ്സാൻ അധികൃതരുമായി ശശി തരൂർ വീഡിയോ കോൺഫറൻസിൽ ബന്ധപ്പെട്ടു . നിസ്സാന്റെ ഉന്നത് അധികാരികൾ ഫ്രഞ്ചുകാരായിരുന്നു . ഐക്യരാഷ്ട്രസഭ അണ്ടർ സെക്രട്ടറിയായിരുന്ന തരൂരിനെ സംബന്ധിച്ച് ഫ്രഞ്ച് ഒരു പുത്തരിയേ ആയിരുന്നില്ല . ആ സംഭാഷണത്തിൽ നിസ്സാൻ അധികർ സംതൃപ്തരാവുകയും ചെയ്തു . അതിനിടെയാണ് മുഖ്യമന്ത്രി പിണറായി വിജയൻ ജാപ്പനീസ് സംഘത്തെ കേരളത്തിലേക്ക് ക്ഷണിച്ചത് . നല്ല കുടംപുളിയിട്ട മീൻകറിയൊക്കെ ആയിരുന്നു അവർക്ക് വിളമ്പിയത് എന്നാണ് മിന്റിന്റെ റിപ്പോർട്ടിൽ പറയുന്നത് . കൂടാതെ , ബിജെപി നേതാവും കേന്ദ്ര മന്ത്രിയും ആയ അൽഫോൻസ് കണ്ണന്താനത്തേയും പ്രഭാത ഭക്ഷണത്തിന് മുഖ്യമന്ത്രി ക്ഷണിച്ചിരുന്നു . ഇതോടെ പ്രതിപക്ഷത്തിനും പ്രശ്നങ്ങളൊന്നും ഇല്ലെന്ന് വ്യക്തമാക്കാൻ ആയി . അങ്ങനെയാണ് ആ കരാർ യാഥാർത്ഥ്യമായത് എന്നാണ് കഥ ! ഇത് കൂടാതെ ടെക്നോ പാർക്കിലെ വിദേശ കമ്പനികളിൽ നിന്നും നിസ്സാൻ അഭിപ്രായ സമഹാരണം നടത്തിയിരുന്നു . അവരിൽ നിന്നും മികച്ച പ്രതികരണമാണത്രെ ലഭിച്ചത് .


ജർമ്മൻ ലീഗ് ഫുട്ബോളിൽ ബയേൺ മ്യൂണിച്ചിന് ജയം . ബയേൺ എതിരില്ലാത്ത മൂന്ന് ഗോളിന് ന്യൂറൻബെർഗിനെ തോൽപിച്ചു . റോബർട്ടോ ലെവെൻഡോവ്സ്കിയുടെ ഇരട്ടഗോൾ കരുത്തിലാണ് ബയേണിൻറെ ജയം . 9 , 27 മിനിറ്റുകളിലായിരുന്നു ലെവൻഡോവ്സ്കിയുടെ ഗോളുകൾ . അൻപത്തിയാറാം മിനിറ്റിൽ ഫ്രാങ്ക് റിബറി ഗോൾ പട്ടിക പൂർത്തിയാക്കി . മറ്റൊരു മത്സരത്തിൽ ബൊറൂസ് ഡോർട്ട്മുണ്ട് ഒന്നിനെതിരെ രണ്ട് ഗോളിന് ഷാൽക്കയെ തോൽപിച്ചു . എഴുപത്തിനാലാം മിനിറ്റിൽ ജേഡൻ സാഞ്ചോ നേടിയ ഗോളിനാണ് ബൊറുസ്യയുടെ ജയം . തോമസ് ഡെലാനിയുടെ ഗോളിന് മുന്നിലെത്തിയ ബൊറൂസ്യക്കെതിരെ ഡാനിയേൽ കാളിഗ്യൂറിയാണ് ഷാൽക്കെയെ ഒപ്പമെത്തിച്ചത് .


സൂപ്പർതാരങ്ങളുടെ ഇൻട്രൊഡക്ഷൻ രംഗങ്ങൾക്ക് വലിയ കയ്യടി കിട്ടാറുണ്ട് . മലയാളത്തിൽ ഇപ്പോൾ മാസ് ഇൻട്രോ അത്ര പതിവല്ലെങ്കിലും ആരാധകർ ഇന്നും കാണുമ്പോൾ കയ്യടിക്കുമ്പോൾ ചില ഇൻട്രോ രംഗങ്ങളുണ്ട് . മോഹൻലാലിനെയും മമ്മൂട്ടിയെയും സിനിമയിൽ ആദ്യമായി കാണിക്കുമ്പോൾ കിട്ടുന്ന കയ്യടി ആ മാസ് ഇൻട്രോ ആരാധകരെ അത്രയും ആവേശഭരിതരാക്കുന്നതുകൊണ്ടാണ് . ഇതാ മലയാളത്തിലെ ഏറ്റവും മികച്ച അഞ്ച് ഇൻട്രോകൾ കാണാം . ഇന്ദുചൂഢൻ ( നരസിംഹം ) ഭരചന്ദ്രൻ ഐപിഎസ് ( കമ്മിഷണർ ) ബിലാൽ ( ബിഗ്ബി ) പ്രതാപ് വർമ്മ ( ട്വന്റി 20 ) അലക്സാണ്ടർ ( സാമ്രാജ്യം )


ഇന്ത്യയിലെ ആദ്യത്തെ പൊലീസ് റോബോട്ടിനെ ഒരുക്കി തെലുങ്കാന പോലീസ് . എച്ച് - ബോട്ട്സ് റോബോട്ടിക്സ് ആണ് ഇത് ഒരുക്കുന്നത് . അവസാനഘട്ട സുരക്ഷ പരിശോധനയിലാണ് ഇപ്പോൾ ഇന്ത്യയിലെ ആദ്യ ' റോബോകോപ്പ് ' . നടക്കുകയും ആളുകളെ തിരിച്ചറിയുകയും പരാതികൾ സ്വീകരിക്കുകയും ബോംബുകൾ നിർവീര്യമാക്കുകയും ചെയ്യുന്ന റോബോട്ട് ആണിതെന്ന് തെലുങ്കാന ഐടി സെക്രട്ടറി ജയേഷ് രഞ്ജൻ പറഞ്ഞു . ദുബായിൽ വിന്യസിച്ചതിനു ശേഷം ലോകത്ത് രണ്ടാമതായി ഇങ്ങനെ ഉപയോഗിക്കുന്ന ഹ്യൂമനോയ്ഡ് റോബോട്ട് ആണിത് . ഈ റോബോട്ട് ചക്രങ്ങളിലാണ് സഞ്ചരിക്കുന്നത് . ദുബായിലുള്ള റോബോട്ട് ഫ്രാൻസിലാണ് നിർമിക്കപ്പെട്ടത് . എന്നാൽ ഇത് ഇന്ത്യയിലാണ് പൂർണ്ണമായും നിർമിച്ചത് . ഈ വർഷം സെപ്റ്റംബർ മാസത്തോടെ ഇതിന്റെ പ്രോട്ടോടൈപ്പ് പൂർത്തിയാവും . രണ്ടു മാസത്തേയ്ക്ക് പരീക്ഷണഘട്ടമായിരിക്കും . ജൂബിലി ഹിൽസിലെ ചെക്ക്പോസ്റ്റിൽ ഈ വരുന്ന ഡിസംബർ 31 ന് പൊലീസ് റോബോട്ട് സ്ഥാപിക്കും . ഇതിനായി കൂടുതൽ ചർച്ചകൾ പൊലീസുമായും സർക്കാരുമായും നടത്തേണ്ടതുണ്ടെന്ന് റോബോട്ടിന്റെ നിർമാതാവ് കിഷാൻ പറഞ്ഞു . ഇതേപോലെയുള്ള പത്തു റോബോട്ടുകൾ കൂടി നിർമിക്കാനാണ് പദ്ധതി . ഹോട്ടലുകൾ , ഹോസ്പിറ്റലുകൾ തുടങ്ങിയ ഇടങ്ങളിലെ സ്വകാര്യ സുരക്ഷാ സംവിധാനമായും ഉപയോഗിക്കാം . ഒരു വർഷം ഇത്തരം പത്തു റോബോട്ടുകൾ നിർമിക്കാം . ഓരോന്നിനും മൂന്നു ലക്ഷം രൂപയാണ് ചെലവു പ്രതീക്ഷിക്കുന്നതെന്നും അദ്ദേഹം പറഞ്ഞു . സംസ്ഥാന സർക്കാർ ഉടൻ ഇന്റർനെറ്റ് ഓഫ് തിംഗ്സ് പോളിസി നടപ്പാക്കുമെന്നും ഇത് അതിന്റെ ഭാഗമായിരിക്കുമെന്നും ജയേഷ് രഞ്ജൻ പറഞ്ഞു . സ്റ്റാർട്ടപ്പുകൾ , ആനിമേഷൻ , സൈബർ സുരക്ഷ തുടങ്ങി എട്ടു മേഖലകളിൽ പുതിയ പദ്ധതിയ്ക്ക് ആലോചിക്കുന്നുണ്ട് . വരുന്ന മൂന്നോ നാലോ മാസങ്ങൾക്കുള്ളിൽ പോളിസി കാര്യങ്ങൾക്ക് തീരുമാനമാകുമെന്നും അദ്ദേഹം പറഞ്ഞു . ഇലക്ട്രോണിക്സ് പ്രോട്ടോടൈപ്പിങ് സെന്ററായ ടി ഹബ് വരുന്ന ഈ വർഷം അവസാനത്തോടെ ഗച്ചിബൌലിയിൽ ആരംഭിക്കും . അമ്പതു കോടി രൂപ ചെലവിലാണ് ഇത് വരുന്നത് .


കസബ സിനിമ വിവാദത്തിൽ നടി പാർവ്വതിക്കെതിരെ പരോക്ഷവിമർശനവുമായി സംവിധായകനും നടനുമായ ജൂഡ് ആൻറണി ജോസഫ് . ഫേസ് ബുക്ക് പോസ്റ്റിലാണ് ജൂഡ് പാർവ്വതിയെ അപഹസിക്കുന്നത് . ഒരു കുരങ്ങു സർക്കസ് കൂടാരത്തിൽ കയറി പറ്റിയ ശേഷം മുതലാളി പറയുന്നത് പോലൊക്കെ ചെയ്യുന്നു എന്നു പറഞ്ഞാണ് ജൂഡിൻറെ പോസ്റ്റ് ആരംഭിക്കുന്നത് . ഒടുവിൽ അഭ്യാസിയായി നാട് മുഴുവൻ അറിയപ്പെടുന്ന കുരങ്ങായി മാറിയപ്പോൾ മുഴുവൻ സർക്കസ്കാരേയും മുതലാളിമാരെയും തെറി പറയുകയാണെന്നും ഈ കുരങ്ങിന് ആദ്യമേ എല്ലാം വേണ്ടെന്നു വച്ച് കാട്ടിൽ പോകാമായിരുന്നുവെന്നുമാണ് ജൂഡിൻറെ പരിഹാസം . പോസ്റ്റിനെ അനുകൂലിച്ചും പ്രതികൂലിച്ചും നിരവധി പേർ രംഗത്തെത്തി . പോസ്റ്റിനെ രൂക്ഷവിമർനവും സോഷ്യൽമീഡിയയിൽ ഉയരുന്നുണ്ട് . ഒരു കുരങ്ങു സർക്കസ് കൂടാരത്തിൽ കയറി പറ്റുന്നു . മുതലാളി പറയുന്നത് പോലെ ചാടുന്നു ഓടുന്നു കരണം മറിയുന്നു . ഒടുവിൽ അഭ്യാസിയായി നാട് മുഴുവൻ അറിയപ്പെടുന്ന കുരങ്ങായി മാറുന്നു . അപ്പോൾ മുഴുവൻ സർക്കസ്കാരേയും മുതലാളിമാരെയും തെറി പറയുന്നു . മുതലാളിമാർ ചൂഷണം ചെയ്തു എന്ന് പരിതപിക്കുന്നു . ഈ കുരങ്ങിന് ആദ്യമേ എല്ലാം വേണ്ടെന്നു വച്ച് കാട്ടിൽ പോകാമായിരുന്നു . അങ്ങനെ പോയാൽ ആരറിയാൻ അല്ലെ .


എഴുപതാമത് സ്വതന്ത്യദിനം ആഘോഷിക്കുന്ന രാജ്യത്തിന് നൽകാൻ ഇതിലും നല്ലൊരു സമ്മാനം വെറെയില്ല . ദേശീയ ഗാനം കേന്ദ്ര സർക്കാർ ആംഗ്യ ഭാഷയിൽ പുറത്തിറക്കിയിരിക്കുകയാണ് . ഭിന്നശേഷിയുള്ള കുട്ടികൾക്കൊപ്പം ബോളിവുഡ് സൂപ്പർ സ് റ്റാർ അമിതാഭ് ബച്ചനും വീഡിയോയിൽ അഭിനയിച്ചിട്ടുണ്ട് . രാജ്യസ്നേഹം തുളുമ്പുന്ന വീഡിയോ ഡൽഹിയിൽ ചെ ങ്കോട്ടയുടെ പശ്ചാത്തലത്തിലാണ് ചിത്രീകരിച്ചിരിക്കുന്നത് . വീഡിയോയുടെ ദൈർഘ്യം 3.35 മിനിറ്റാണ് . ആംഗ്യഭാഷയിലാണ് ബിഗ്ബി ഉൾപ്പെടെയുള്ളവർ അഭിനയിച്ചിരിക്കുന്നത് . പശ്ചാത്തല സംഗീതം നിർവ്വഹിച്ചിരിക്കുന്നത് അന്തരിച്ച ബോളിവുഡ് സംഗീതസംവിധായകൻ ആദേശ് ശ്രീവാസ്തവയാണ് . ഗോവിന്ദ് നിഹലാനിയാണ് വീഡിയോ സംവിധാനം ചെയ് തത് .


ധനുഷിൻറെ ഹോളിവുഡ് അരങ്ങേറ്റ ചിത്രത്തിന് റിലീസ് ചെയ്ത യൂറോപ്യൻ രാജ്യങ്ങളിൽ മികച്ച പ്രതികരണം . കെൻ സ്കോട്ട് സംവിധാനം നിർവ്വഹിച്ച ദി എൿസ്ട്രാഓർഡിനറി ജേണി ഓഫ് ദി ഫക്കീർ എന്ന ചിത്രമാണ് ഇന്ത്യൻ റിലീസിന് മുൻപ് വിദേശത്ത് പ്രീതി നേടുന്നത് . കഴിഞ്ഞ വർഷത്തെ കാൻ ചലച്ചിത്രോത്സവത്തിൽ പ്രദർശിപ്പിച്ച ചിത്രത്തിൻറെ ഫ്രാൻസിലെ തീയേറ്റർ റിലീസ് മെയ് 30നായിരുന്നു . റഷ്യയിൽ ജൂൺ 14നും പ്രദർശനമാരംഭിച്ചു . മികച്ച നിരൂപകശ്രദ്ധ ലഭിച്ച ചിത്രം ഫ്രാൻസിലും പോർച്ചുഗലിലും നിന്നായി ഇതിനകം നേടിയത് 6.50 കോടിയാണ് . ഇന്ത്യയിൽ വൈകാതെ റിലീസ് പ്രതീക്ഷിക്കപ്പെടുന്ന ചിത്രത്തിൽ അജതശത്രു റാത്തോഡ് എന്ന കഥാപാത്രമായാണ് ധനുഷ് എത്തുന്നത് . മുംബൈയിലെ ചേരിനിവാസിയായ അയാളുടെ , സമുദ്രമാർഗ്ഗമുള്ള അപ്രതീക്ഷിത യൂറോപ്യൻ യാത്രയെക്കുറിച്ചാണ് ചിത്രം . ഒരു തെരുവ് മാന്ത്രികനാണ് ധനുഷിൻറെ കഥാപാത്രം . റൊമെയ്ൻ പ്യൂർട്ടോലാസ് എഴുതിയ സമാന പേരുള്ള നോവലിനെ ആസ്പദമാക്കിയാണ് സിനിമ . ഇന്ത്യ , ഫ്രാൻസ് , ഇറ്റലി , ലിബിയ എന്നിവിടങ്ങളിൽ ചിത്രീകരിച്ച സിനിമയുടെ സംഗീതം നിക്കോളാസ് എരേര . ചിത്രത്തിൻറെ ഇന്ത്യൻ റിലീസ് വൈകുന്നതിലുള്ള അസന്തുഷ്ടി ധനുഷ് നേരത്തേ പ്രകടിപ്പിച്ചിരുന്നു .


കേരളത്തിന്റെ ഊട്ടി എന്നറിയപ്പെടുന്ന നെല്ലിയാമ്പതിയിലെ പ്രധാന ആകർഷണങ്ങളിലൊന്നാണ് സർക്കാർ വക ഓറഞ്ച് ആൻഡ് വെജിറ്റബിൾ ഫാം . പേര് ഓറഞ്ച് ഫാം എന്നാണെങ്കിലും ഓറഞ്ച് കൃഷി നാമമാത്രമായി ചുരുങ്ങിയിരിക്കുകയാണ് ഇവിടെ . ഹെക്ടർ കണക്കിന് ഭൂമി തരിശു കിടക്കുന്നു . ഈ ഭൂമി ഫലഭൂയിഷ്ടമാക്കാനും ഓറഞ്ച് ഫാമിനെ പുനരുജ്ജീവിപ്പിക്കാനും ഉള്ള പുതിയ പദ്ധതിക്കാണ് നെല്ലിയാമ്പതിയിൽ തുടക്കമായത് . 50 ലക്ഷം രൂപ മുടക്കിയാണ് പുതിയ ഓറഞ്ച് തൈകൾ വച്ചു പിടിപ്പിക്കുന്നത് . ഫാമിൽ ഓറഞ്ച് തൈ നട്ട് കൃഷി മന്ത്രി വി എസ് സുനിൽ കുമാർ പദ്ധതി ഉത്ഘാടനം ചെയ്തു . കാർഷികഭൂമി നികത്തുന്നതും ഇഷ്ടിക ചൂളകൾ പ്രവർത്തിക്കുന്നതും കർശനമായി നിരോധിക്കും . കാർഷിക വകുപ്പിന് കീഴിൽ തരിശുഭൂമി ഉണ്ടാവരുത് . സംസ്ഥാനത്തെ 64 ഫാമുകളും പുനരുജ്ജീവിപ്പിക്കുന്നതിന്റെ ആദ്യപടി എന്ന നിലയ്ക്കാണ് നെല്ലിയാമ്പതിയിൽ പദ്ധതി ഉദ്ഘാടനം ചെയ്തത് .


ഡ്രൈവർ രാജൻ രാജുവിനൊപ്പം പത്താം ക്ലാസ് മുതൽ ഒരുമിച്ചുള്ളതാണ് . പ്രമോദ് അതിനും മുമ്പ് തന്നെ പൃഥ്വിരാജിനൊപ്പമുണ്ട് . പ്രൊഡക്ഷൻ കൺട്രോളറായിരുന്ന സിദ്ധു പണക്കലിൻറെ മരുമകൻ കൂടിയാണ് പ്രമോദ് . പൃഥ്വിരാജിൻറെ കുട്ടിക്കാലം മുതൽ തന്നെ സുകുമാരരൻ ഫിലിം ഹൌസിന്റെ ഭാഗമായിരുന്നു സിദ്ധുവും കുടുംബവും . വർഷങ്ങൾക്കിപ്പുറം സ്വന്തമായി നിർമാണ സംരംഭം ആരംഭിക്കുമ്പോൾ ഈ രണ്ടുപേർ ചേർന്നാണ് ഭദ്രദീപം കൊളുത്തിയത് . തൻറെ വഴികളിലെല്ലാം കൂടെ നിർത്തിയ ഇരുവരും പുതിയ സംരംഭത്തിനും കൂട്ടിനുണ്ട് . രാജുവിൻറെ സ്വന്തം പടത്തിന് വിളക്ക് കൊളുത്താൻ അവരല്ലാതെ മറ്റാര് എന്നാണ് സിനിമ മേഖലയിലെ അടക്കം പറച്ചിൽ . സയൻസ് ഫിക്ഷൻ സ്വഭാവമുള്ള ചിത്രത്തിനായി ഷാൻ റഹ്മാനാണ് സംഗീതം നിർവഹിക്കുന്നത് . ചിത്രത്തിൻറെ ഷൂട്ടിങ് ഒറ്റ ഷെഡ്യൂളിൽ തീർക്കുമെന്നാണ് അണിയറ പ്രവർത്തകർ അറിയിച്ചിരിക്കുന്നത് . ഈ വർഷം തന്നെ ചിത്രം തിയേറ്ററുകളിലെത്തും . ഷൂട്ടിങ് ആരംഭിക്കുന്ന വിവരം പൃഥ്വിരാജ് തന്നെയാണ് ഫേസ്ബുക്കിലൂടെ അറിയിച്ചത് .


ലൈഫ് ഓഫ് ജോസൂട്ടി എന്ന സിനിമയിലൂടെ മലയാളികൾക്ക് പരിചിതമായ നടിയാണ് ജ്യോതി കൃഷ്ണ . റോസ് എന്ന കഥാപാത്രമാണ് ജ്യോതി ഇതിൽ അവതരിപ്പിച്ചിരുന്നത് . ഇപ്പോൾ താരത്തിന്റെ വിവാഹ വീഡിയോയുടെ ആദ്യഭാഗം ശ്രദ്ധേയമാകുന്നു . അഗ്രഹാരത്തിൻറെ പശ്ചാത്തലത്തിൽ മലർക്കേട്ടെയെൻ എന്ന തമിഴ് പാട്ടോടുകൂടിയാണ് വീഡിയോ ചിത്രീകരിച്ചിരിക്കുന്നത് . വീഡിയോ ഇതിനോടകം ഒട്ടേറെ പേർ കണ്ടു കണ്ടുകഴിഞ്ഞു . ബോംബെ മാർച്ച് എന്ന മലയാളം സിനിമയിലൂടെയാണ് 2011 ലാണ് ജ്യോതി സിനിമയിലേക്ക് ചുവട് ഉറപ്പിക്കുന്നത് . പിന്നീട് ലാസ്റ്റ്ബെഞ്ച് , ഗോഡ് ഫോർ സെയിൽ , ഞാൻ എന്നിങ്ങനെ എട്ടോളം സിനിമകളിൽ അഭിനയിച്ചു . ആമിയിലും ജ്യോതി വേഷമിടുന്നുണ്ട് .


വാട്സ്ആപ്പ് പോലെയുള്ള സോഷ്യൽ മീഡിയ പ്ലാറ്റ്ഫോമുകൾ ഉത്തരവാദിത്വത്തോടെ പെരുമാറണമെന്ന് കേന്ദ്ര ഐടി മന്ത്രാലയം . ഉപഭോക്താക്കളുടെ വിശ്വാസ്യത മാനിക്കണമെന്നും അതിനായി ഉത്തരവാദിത്വത്തോടെ പ്രവർത്തിക്കണമെന്നും കേന്ദ്ര വിവരസാങ്കേതിക വകുപ്പ് സെക്രട്ടറി അജയ് പ്രകാശ് സ്വാഹ്നെയ് പറഞ്ഞു . വാട്സ്ആപ്പും ഫെയ്സ്ബുക്കുമടക്കമുള്ള സോഷ്യൽ മീഡിയ പ്ലാറ്റ്ഫോമുകളെ നിയന്ത്രിക്കാനുള്ള ശ്രമങ്ങൾ കേന്ദ്രത്തിന്റെ ഭാഗത്തു നിന്നും നടക്കുന്നതിനിടെയാണ് അദ്ദേഹത്തിന്റെ പ്രസ്താവന എന്നതും ശ്രദ്ധേയമാണ് . ”അവരുമായി നിരന്തരം ഞങ്ങൾ ബന്ധപ്പെടാറുണ്ട് . ആശങ്കയുണ്ടാകുമ്പോഴൊക്കെ അവരെ അറിയിക്കാറുണ്ട് . എല്ലാ സോഷ്യൽ മീഡിയ പ്ലാറ്റ്ഫോമുകളും ഉത്തരവാദിത്വത്തോടെ പെരുമാറുമെന്ന് പ്രതീക്ഷിക്കുന്നു . പ്രത്യേകിച്ചും ഒരുപാട് ഉപഭോക്താക്കളുള്ള വലിയ പ്ലാറ്റ്ഫോമുകൾ . എല്ലാ പ്രമുഖ സോഷ്യൽ മീഡിയ പ്ലാറ്റ്ഫോമുകൾക്കും ഇവിടെ വലിയ സ്വാധീനമുണ്ടെന്നാണ് വിശ്വസിക്കുന്നത് . അതുകൊണ്ട് തന്നെ ഉപഭോക്താക്കളുടെ വിശ്വാസത്തെ നിലനിർത്താൻ വേണ്ടത് അവർ ചെയ്യുമെന്നും കരുതുന്നു” , അദ്ദേഹം പറയുന്നു . വാട്സ്ആപ്പ് അടക്കമുള്ള സോഷ്യൽ മീഡിയകളിലൂടെ വ്യാജ വാർത്തകളും കുപ്രചരണങ്ങളും വ്യാപിക്കുന്നത് തടയാനായി സോഷ്യൽ മീഡിയയെ നിയന്ത്രിക്കാനുള്ള ശ്രമങ്ങൾ സർക്കാർ നടത്തുന്നുണ്ട് . ലോ ആന്റ് ഓർഡർ തകർക്കുന്ന വ്യാജ പ്രചരണങ്ങൾ ഇല്ലാതാക്കുകയാണ് നിയന്ത്രണത്തിലൂടെ ലക്ഷ്യമിടുന്നതെന്നാണ് സർക്കാർ വാദിക്കുന്നത് . സോഷ്യൽ മീഡിയയിലെ വെല്ലുവിളികൾ നിയന്ത്രിക്കാൻ ഐടി ആക്ടിന് കീഴിലുള്ള ഇന്റർമീഡിയേറ്ററി ഗൈഡ് ലൈൻസ് ശക്തമാക്കാനും സർക്കാർ പദ്ധതിയിടുന്നുണ്ട് . സർക്കാരിന്റെ നോട്ടീസിന് വാട്സ്ആപ്പ് മറുപടിയുമായി രംഗത്തെത്തിയിരുന്നു . വ്യാജ വാർത്തകൾ തടയാനായി ഇന്ത്യയിൽ നിന്നുമുള്ളവരെ ഉൾപ്പെടുത്തി കൊണ്ട് പ്രത്യേക സംഘത്തെ തയ്യാറാക്കാമെന്നായിരുന്നു വാട്സ്ആപ്പിന്റെ മറുപടി . ഇത് സംബന്ധിച്ച് പ്രാരംഭര നടപടികൾ വാട്സ്ആപ്പ് ആരംഭിച്ചതായി ഐടി മിനിസ്ട്രിയും പറയുന്നു . എന്നാൽ ഇതിൽ സർക്കാർ പൂർണ്ണ തൃപ്തരല്ല . വ്യാജ വാർത്തകളുടെ ഉറവിടം കണ്ടെത്തുന്നതുമായി ബന്ധപ്പെട്ട് വാട്സ്ആപ്പ് സ്വീകരിച്ച നടപടികളിലാണ് സർക്കാരിന് അതൃപ്തിയുള്ളത് .


പി . ടി . ബിനുവിൻറെ വരികൾക്ക് സ്റ്റീഫൻ ദേവസ്സിയാണ് സംഗീതം . മോഹൻലാലിനൊപ്പം ശ്രേയ ഘോഷാലും ആലപിച്ചിരിക്കുന്നു . മൂൺഷോട്ട് എൻറർടെയ്ൻമെൻറ്സിൻറെ ബാനറിൽ സന്തോഷ് ടി . കുരുവിള നിർമ്മിക്കുന്ന ചിത്രം ഒരു സസ്പെൻസ് ത്രില്ലറാണ് . നദിയ മൊയ്തു , പാർവ്വതി നായർ എന്നിവർ നായികമാരാവുന്നു . തിരക്കഥ സാജു തോമസ് . സന്തോഷ് തുണ്ടിയിലാണ് ഛായാഗ്രഹണം . മുംബൈ , പൂനെ , ശ്രീലങ്ക എന്നിവിടങ്ങളിലാണ് ചിത്രീകരിച്ചിരിക്കുന്നത് . വി . എ . ശ്രീകുമാർ മേനോൻ സംവിധാനം ചെയ്യുന്ന ഒടിയൻറെ ഷെഡ്യൂൾ ബ്രേക്കിലാണ് മോഹൻലാൽ നീരാളി പൂർത്തിയാക്കിയത് . പെരുന്നാൾ റിലീസായി 15ന് തീയേറ്ററുകളിലെത്തും .


ലൈംഗിക ബന്ധത്തിലൂടെ പകരുന്ന പുതിയ രോഗത്തിൻറെ മുന്നറിയിപ്പുമായി ശാസ്ത്രലോകം രംഗത്ത് . ബ്രിട്ടീഷ് അസോസിയേഷൻ ഓഫ് സെക്ഷ്വൽ ഹെൽത്തിന്റെ റിപ്പോർട്ട് പ്രകാരം അതീവ അപകടകാരിയാണ് മൈക്കോപ്ലാസ്മ ജെനിറ്റാലിയം എന്ന് പേരുള്ള ഈ രോഗം . ശരീരത്തിലെ ആൻറിബോഡികളെ നശിപ്പിക്കുന്ന ഈ രോഗാവസ്ഥ കണ്ടെത്താൻ തന്നെ ദുഷ്കരമാണ് എന്നാണ് റിപ്പോർട്ട് . അശ്രദ്ധകരമായ ലൈംഗികബന്ധത്തിലൂടെയാണ് രോഗം പ്രധാനമായും പകരുന്നത് . സ്വകാര്യഭാഗങ്ങളിലെ രോമം നീക്കം ചെയ്യുക , വാക്സ് ചെയ്യുക എന്നിവ വഴിയും രോഗം പടരാൻ സാധ്യതയുണ്ട് . പുരുഷന്മാർക്ക് ലിംഗത്തിൽ നിന്നും വെള്ളം പോലെ ഡിസ്ചാർജ് ഉണ്ടാകുന്നതാണ് ആദ്യ ലക്ഷണം . ചിലപ്പോൾ എരിച്ചിലും വേദനയും തോന്നാം . സ്ത്രീകൾക്ക് ലൈംഗികബന്ധത്തിനിടയിൽ വേദന , യോനിയിൽ നിന്നും ഡിസ്ചാർജ് , ആർത്തവസമയം അല്ലെങ്കിൽ പോലും ബ്ലീഡിങ് ഉണ്ടാകുക എന്നിങ്ങനെയും ലക്ഷണങ്ങൾ കാണാം . മൂത്രനാളിയിൽ അണുബാധ ഉണ്ടാകുന്നതും ഇതിൻറെ ലക്ഷണമാണ് . സ്ത്രീകളിൽ ഗർഭാശയമുഖത്തുണ്ടാകുന്ന അണുബാധ ചിലപ്പോൾ ഗർഭപാത്രം വരെയെത്താം . ഇത് വന്ധ്യതയ്ക്കു കാരണമാകാം . മറ്റു ലൈംഗികരോഗങ്ങളോടുള്ള സാമ്യത മൂലം ഈ രോഗം കണ്ടെത്താൻ അൽപം വൈകാറുണ്ട് . പോളിമറൈസ് ചെയിൻ റീയാക്ഷൻ സ്റ്റഡി എന്നൊരു ടെസ്റ്റ് വഴിയാണ് മൈക്കോപ്ലാസ്മ ജെനിറ്റാലിയം സ്ഥിരീകരിക്കുന്നത് . സംശയം തോന്നിയാൽ ആദ്യം തന്നെ ഈ ടെസ്റ്റ് നടത്തുന്നത് രോഗം യഥാവിധി നിയന്ത്രിക്കാൻ സാധിക്കും . ശരീരത്തിലെ ആന്റിബോഡികളെ നശിപ്പിക്കുന്നതാണ് ഈ രോഗം ഗുരുതരമാക്കുന്നത് . ആദ്യഘട്ടത്തിൽ എറിത്രോമെസിൻ ഡോക്സ്ക്ലിനിൻ പോലെയുള്ള മരുന്നുകളാണ് നൽകുന്നത് .


നടിയെ അക്രമിച്ച കേസിൽ കൂടുതൽ തെളിവുകൾ പുറത്ത് വന്ന സാഹചര്യത്തിൽ ആരോപണ വിധേയരായ നടൻ ദിലീപും നാദിർഷയും നിയമനടപടികളിലേക്ക് . ദിലീപും നാദിർ ഷായും ഹൈക്കോടതിയെ സമീപിക്കാനൊരുങ്ങുന്നുവെന്നാണ് വിവരം . ഇരുവരും മുൻകൂർ ജാമ്യത്തിന്റെ സാധ്യതകൾ ആരാഞ്ഞ് പ്രമുഖ അഭിഭാഷകരുമായി ചർച്ച നടത്തി . കഴിഞ്ഞ രണ്ട് ദിവസമായി ദിലീപുമായി ബന്ധപ്പെട്ട ആളുകൾ കൊച്ചിയിലെ പ്രമുഖ ക്രിമിനൽ അഭിഭാഷകരുമായി ചർച്ച നടത്തുന്നുണ്ട് . അഡ്വ . രാംകുമാറടക്കമുള്ളവരെയാണ് ഇവർ സമീപിപ്പിച്ചിരിക്കുന്നത് . മുൻകൂർ ജാമ്യത്തിന് അപേക്ഷ നൽകിയാൽ അനുകൂലനടപടി ഉണ്ടാകില്ലെന്നാണ് അഭിഭാഷകർ നൽകിയ ഉപദേശം . ചി മുതിർന്ന അഭിഭാഷകർ ഇപ്പോഴത്തെ അവസ്ഥയിൽ പോലീസിനെ പ്രകോകിപ്പിക്കരുതെന്നും മുൻകൂർ ജാമ്യം തള്ളിയാൽ അറസ്റ്റിലേക്ക് നയിക്കുമെന്നും അഭിഭാഷകർ അറിയിച്ചതായാണ് സൂചന . അടുത്ത ദിവസങ്ങളിൽ ദിലീപും നാദിർഷയും ഹൈക്കോടതിയെ സമീപിപ്പിച്ചേക്കും . അതേസമയം ദിലീപിനെയും നാദിർഷയെയും വീണ്ടും ചോദ്യം ചെയ്യാനൊരുങ്ങുകയാണ് പോലീസ് . ദിലീപിന്റെ ഭാര്യ കാവ്യാ മാധവന്റെ അമ്മയെയും പോലീസ് ചോദ്യം ചെയ്യുമെന്നാണ് അറിയുന്നത് . ദിലീപിന്റെ ആദ്യ മൊഴിയെടുത്തതിന്റെ പശ്ചാത്തലത്തിൽ തങ്ങൾക്ക് കൂടുതൽ തെളിവുകൾ ലഭിച്ചിട്ടുണ്ട് . അതിന്റെ പശ്ചാത്തലത്തിൽ കൂടുതൽ ചോദ്യം ചെയ്യൽ വേണ്ടി വരുമെന്നാണ് പോലീസിന്റെ നിലപാട് . ഇവർക്കെതിരായ സാഹചര്യത്തെളിവുകൾ കണക്കിലെടുത്ത് ശക്തമായ അന്വേഷണമാണ് പോലീസ് നടത്തുന്നത് . നേരിട്ടുള്ള തെളിവുകൾ ലഭിച്ചാലുടൻ ശക്തമായ നടപടികളുണ്ടാകുമെന്നാണ് പോലീസിന്റെ ഭാഗത്ത് നിന്നും ലഭിക്കുന്ന വിവരം .


പ്രധാനമന്ത്രി നരേന്ദ്രമോദിയുടെ ജീവിതവും സിനിമക്കാധാരമാകുന്നു . ബോളിവുഡിലെ ആക്ഷൻ നായകൻ അക്ഷയ് കുമാറാണ് ചിത്രത്തിൽ നരേന്ദ്രമോദിയായി എത്തുന്നത് എന്നാണ് റിപ്പോർട്ടുകൾ . അക്ഷയ് കുമാറിനൊപ്പം താരങ്ങളായ പരേഷ് അഗർവാൾ , അനുപേം ഖേർ , വിക്ടർ ബാനർജി , എന്നിവരും ചിത്രവുമായി സഹകരിക്കുമെന്നും ദേശീയ മാധ്യങ്ങൾ റിപ്പോർട്ട് ചെയ്യുന്നു . എന്നാൽ ചിത്രത്തെ പറ്റി മറ്റു വിവരങ്ങൾ ലഭ്യമല്ല . ചിത്രത്തെ സംബന്ധിച്ച് പാർട്ടി വൃത്തങ്ങളും പ്രതികരിച്ചിട്ടുണ്ട് . അക്ഷയ് കുമാർ ഇന്ത്യയുടെ മിസ്റ്റർ ക്ലീൻ ആണ് . അതിനാൽ തന്നെ പ്രധാനമന്ത്രിയുടെ വേഷം ചെയ്യാൻ ഏറ്റവും അനുയോജ്യൻ അദ്ദേഹം തന്നെയായിരിക്കുമെന്ന് നടനും ബിജെപി നേതാവുമായ ശത്രുഘ്നൻസിൻഹ ചിത്രവുമായി ബന്ധപ്പെട്ട് പ്രതികരിച്ചിരുന്നു . അക്ഷയ് കുമാറിനെക്കാൾ മികച്ച രീതിയിൽ നരേന്ദ്രമോദിയെ അവതരിപ്പിക്കാൻ മറ്റൊരു താരത്തിനും കഴിയില്ലെന്നായിരുന്നു സെൻട്രൽ ബോർഡ് ഓഫ് ഫിലിം സെർട്ടിഫിക്കേഷൻ ചെയർമാൻ പഹ്ലജ് നിഹ്ലാനിയുടെ പ്രതികരണം . റസ്തം എന്ന ചിത്രത്തിലെ അഭിനയത്തിന് ഈ വർഷത്തെ മികച്ച നടനുള്ള പുരസ്കാരം അക്ഷയ് കുമാറിനായിരുന്നു . കേന്ദ്രസർക്കാരിന്റെ പല പരിപാടികളിലും അക്ഷയ് കുമാർ പങ്കാളിയാകാറുണ്ട് . അദ്ദേഹത്തിന്റെ ഏറ്റവും പുതിയ ചിത്രമായ ടോയ്ലറ്റ് ഏക് പ്രേം കഥയുടെ പ്രമേയം ശൌചാലയമാണ് . ചിത്രത്തിന്റെ ട്രൈലറിനെ പ്രശംസിച്ച് നരേന്ദ്രമോദിയടക്കമുള്ളവർ രംഗത്തെത്തിയിരുന്നു . സ്വച്ഛ് ഭാരത് പ്രചരണത്തിനുള്ള മികച്ച തുടക്കമാണിതെന്നും മോദി അഭിപ്രായപ്പെട്ടിരുന്നു . ചിത്രം ആഗസ്റ്റിൽ തിയ്യറ്ററുകളിലെത്തും .


ഉത്തർപ്രദേശിലെ ലളിത്പൂർ ജില്ലാ ഭരണകൂടം മാധ്യമപ്രവർത്തകർക്കുള്ള വാട്ട്സ്ആപ്പ് ഗ്രൂപ്പുകളെ നിയന്ത്രിക്കാൻ ഒരുങ്ങുന്നത് . മാധ്യമപ്രവർത്തകരുടെ ഗ്രൂപ്പുകൾ വാർത്താവിതരണ മന്ത്രാലയത്തിൽ റജിസ്റ്റർ ചെയ്യണമെന്നും അംഗങ്ങളുടെ പേരുകൾ ഉൾപ്പെടെയുള്ള വിവരങ്ങൾ കൈമാറണമെന്നും ഉത്തർപ്രദേശിലെ ലളിത്പൂർ ജില്ലാ ഭരണകൂടം ഇറക്കിയ ഉത്തരവിൽ വ്യക്തമാക്കി . പ്രാദേശിക വാർത്താചാനലുകൾ , വെബ് പോർട്ടലുകൾ , പ്രസിദ്ധീകരണങ്ങൾ എന്നിവക്കായി ചില മാനദണ്ഡങ്ങളും ഉത്തരവിലുണ്ട് . ജില്ലാ മജിസ്ട്രേറ്റ് മാനവേന്ദ്ര സിങ് , പൊലീസ് സൂപ്രണ്ട് ഒ . പി . സിങ് എന്നിവരാണ് ഉത്തരവിൽ ഒപ്പുവച്ചിട്ടുള്ളത് . വാർത്താവിതരണ വകുപ്പ് തയ്യാറാക്കിയ ഒരു പേജുള്ള റജിസ്ട്രേഷൻ ഫോറമാണ് പൂരിപ്പിച്ചു നൽകേണ്ടത് . അഡ്മിനിസ്ട്രേറ്റർമാരുടെ പേര് , വിലാസം ( ഇതു തെളിയിക്കാനുള്ള രേഖകൾ സഹിതം ) , ആധാർ വിവരങ്ങൾ , 2018 ഓഗസ്റ്റ് 31ലെ കണക്കുപ്രകാരം ഗ്രൂപ്പിൽ ആകെയുള്ള അംഗങ്ങളുടെ സംഖ്യ , ഗ്രൂപ്പ് അഡ്മിനിൻറെ ഫോട്ടോ , വാട്സാപ് നമ്പർ എന്നിവയാണ് നൽകേണ്ട വിവരങ്ങൾ . ഗ്രൂപ്പ് അഡ്മിൻറെ അനുമതി കൂടാതെ പുതിയ അംഗങ്ങളെ ചേർത്തരുത് . സാമുദായിക സാഹോദര്യം തകർക്കുന്ന മതപരമോ രാഷ്ട്രീയപരമോ ആയ സന്ദേശങ്ങൾ ഗ്രൂപ്പിലൂടെ പങ്കുവയ്ക്കപ്പെടുന്നില്ലെന്ന് ഉറപ്പുവരുത്തേണ്ട ചുമതല അഡ്മിനായിരിക്കും . ഗ്രൂപ്പ് അഡ്മിനുകൾക്ക് ക്രിമിനൽ പശ്ചാത്തലമുണ്ടോയെന്ന് ബന്ധപ്പെട്ട പൊലീസ് സ്റ്റേഷനുകൾ ഉറപ്പുവരുത്തണമെന്നും ഉത്തരവ് വ്യക്തമാക്കുന്നു . വ്യാജ മാധ്യമ പ്രവർത്തകർക്ക് തടയിടാനാണ് തങ്ങളുടെ ശ്രമമൊന്നും യഥാർഥ മാധ്യമ പ്രവർത്തകർക്ക് ഇത് ഗുണകരമാകുമെന്നാണ് പ്രതീക്ഷയെന്നും ജില്ലാ മജിസ്ട്രേറ്റ് പറഞ്ഞു . അതേസമയം , അഭിപ്രായ സ്വാതന്ത്ര്യത്തിനു നേരെയുള്ള കടന്നു കയറ്റമാണ് ഈ നീക്കമെന്ന ആരോപണവും ശക്തമാണ് .


ഡബ്യുസിസി - അമ്മ പോര് മുറുകുന്നതിനിടയിൽ വനിതകൂട്ടായ്മയുടെ സ്ഥാപക അംഗങ്ങളിൽ ഒരാളായ മഞ്ജു വാര്യരുടെ നിലപാട് എന്ത് എന്ന് ചർച്ചയാകുന്നു . കഴിഞ്ഞ കുറച്ച് കാലമായി സിനിമയിലെ വനിത കൂട്ടായ്മ വേദികളിൽ മഞ്ജു ഇല്ലാ . കഴിഞ്ഞ ദിവസം എറണാകുളം പ്രസ്ക്ലബിൽ നടന്ന ഡബ്യുസിസി വാർത്ത സമ്മേളനത്തിലും മഞ്ജു എത്തിയില്ല . മഞ്ജു പിന്നീട് എവിടെ പോയി എന്ന ചോദ്യമാണ് എല്ലാവരും ചോദിക്കുന്നത് . ഡബ്ല്യൂസിസി സംഘടന രണ്ട് ദിവസം മുൻപ് നടത്തിയ പത്രസമ്മേളനത്തിൽ മഞ്ജു വാര്യർ പങ്കെടുത്തിരുന്നില്ല . പത്രസമ്മേളനത്തെക്കുറിച്ചും മഞ്ജു എന്തുകൊണ്ടു പങ്കെടുത്തില്ല എന്നതിനെ കുറിച്ചും ഉയർന്ന ചേദ്യങ്ങൾക്ക് മറുപടിയുമായി നടനും അമ്മ സെക്രട്ടറിയുമായ സിദ്ദിഖ് രംഗത്തെത്തി . ഡബ്ല്യൂസിസിക്ക് മറുപടിയായി നൽകിയ വാർത്താസമ്മേളനത്തിലായിരുന്നു സിദ്ദിഖിന്റെ വിശദീകരണം . ' മഞ്ജു വാര്യർ ഇപ്പോഴും അമ്മയുടെ സജീവ പ്രവർത്തകയും അമ്മയുടെ മെംബറുമാണ് . ഞങ്ങൾ മഞ്ജു വാരിയരുമായി കാര്യങ്ങൾ സംസാരിക്കാറുണ്ട് . ഇപ്പോൾ ഒടിയൻ എന്ന സിനിമയിൽ ഒരുമിച്ച് അഭിനയിച്ചു . പുതിയ സിനിമകളിലും ഒരുമിച്ച് പ്രവർത്തിക്കുന്നുണ്ട് . മഞ്ജു നല്ല സുഹൃത്താണ് , അമ്മ അംഗങ്ങളുമായും നല്ല അടുപ്പമാണുള്ളത് . ' ' ഞാനും ആലോചിച്ചു , ഡബ്ല്യുസിസിയുടെ പത്രസമ്മേളനത്തിൽ മഞ്ജു വരാത്തതെന്തെന്ന് . ഡബ്ല്യൂസിസിയെ പ്രതിനിധീകരിച്ചായിരുന്നല്ലോ പത്രസമ്മേളനം . മഞ്ജു എവിടെപ്പോയി . എനിക്ക് മാത്രമല്ല ആ പത്രസമ്മേളനം കണ്ട എല്ലാവർക്കും ആ സംശയം ഉണ്ടായിക്കാണും . മഞ്ജും വാരിയരെ മുന്നിൽ നിർത്തിയായിരുന്നല്ലോ ഡബ്ല്യൂസിസിയുടെ തുടക്കം . എന്തുകൊണ്ടായിരിക്കാം മഞ്ജു ആ വാർത്താസമ്മേളനത്തിൽ പങ്കെടുക്കാതിരുന്നത് . ' - സിദ്ദിഖ് ചോദിക്കുന്നു . ഇതേ സമയം മഞ്ജു വാര്യർ ഡബ്യുസിസിയുമായി സഹകരിക്കുന്നുണ്ടോ എന്ന കാര്യം വ്യക്തമാക്കുവാൻ ഡബ്യുസിസിയും തയ്യാറായിട്ടില്ല .


ഏറെക്കാലത്തെ ഇടവേളയ്ക്കുശേഷം ഗൌതം ഗംഭീർ ടീമിലേക്ക് തിരിച്ചെത്തിയ മൽസരത്തിൽ ഇന്ത്യയ്ക്ക് 10 റൺസെടുത്ത ഓപ്പണർ മുരളി വിജയ്യുടെ വിക്കറ്റാണ് തുടക്കത്തിലേ നഷ്ടമായത് . ജിതൻ പട്ടേലിന്റെ പന്തിൽ ടോം ലഥാം പിടിച്ചാണ് മുരളി വിജയ് പുറത്തായത് . 28 റൺസുമായി ഗൌതം ഗംഭീർ പുറത്താകാതെ നിൽക്കുകയാണ് . 15 റൺസെടുത്ത ചേതേശ്വർ പൂജാരയാണ് ഗംഭീറിന് കൂട്ടായുള്ളത് . ശിഖർ ധവാന് പകരമാണ് ഗംഭീർ ടീമിലെത്തിയത് . ഭുവനേശ്വർ കുമാറിന് പകരം ഉമേഷ് യാദവും ടീമിലെത്തിയിട്ടുണ്ട് . ന്യൂസിലാൻഡും രണ്ടു മാറ്റങ്ങളുമായാണ് കളിക്കുന്നത് . നീൽ വാംഗ്നർക്ക് പകരം ജിമ്മി നീഷാമും നിക്കോൾസിന് പകരം വില്യംസണും ടീമിൽ തിരിച്ചെത്തി . പരമ്പരയിലെ ആദ്യ രണ്ടു മൽസരങ്ങളും ജയിച്ച ഇന്ത്യ പരമ്പര സ്വന്തമാക്കിയിട്ടുണ്ട് . ഈ മൽസരം ജയിച്ച് പരമ്പര തൂത്തുവാരാൻ ഇന്ത്യ ശ്രമിക്കുമ്പോൾ , ഒരു മൽസരമെങ്കിലും ജയിച്ച് നാണം മറയ്ക്കാനാണ് കീവികളുടെ ശ്രമം .


സംസ്ഥാനം ഗുരുതര സാമ്പത്തിക പ്രതിസന്ധിയിലേക്ക് . ശമ്പള - പെൻഷൻ ബാധ്യത ഉയർന്നതോടെ , അടുത്തമാസം ട്രഷറി നിയന്ത്രണമേർപ്പെടുത്താനാണ് സർക്കാർ നീക്കം . ജനുവരി വരെ ട്രഷറി നിയന്ത്രണം വേണ്ടിവരുമെന്ന് ധനമന്ത്രി ഡോ . തോമസ് ഐസക് ഏഷ്യാനെറ്റ് ന്യൂസിനോട് പറഞ്ഞു . പ്രതീക്ഷിച്ച ജിഎസ്ടി വരുമാനം കിട്ടാഞ്ഞതോടെ സംസ്ഥാനം ഗുരുതര സാമ്പത്തിക ഞെരുക്കത്തിലേക്ക് . ബില്ലുകൾ മാറാതെ കെട്ടിക്കിടക്കാൻ തുടങ്ങിയിട്ട് ആഴ്ചയൊന്നായി . മുൻ വർഷങ്ങളിലെ വായ്പയിനത്തിൽ സർക്കാരിന് ഇപ്പോൾ തിരിച്ചടക്കേണ്ടിവന്നത് 800 കോടി രൂപ . ഒപ്പം പദ്ധതിച്ചെലവ് കൂടുന്നതും പ്രതിസന്ധിയുടെ ആക്കം കൂട്ടി . പെൻഷൻ കുടിശ്ശിക ഇനത്തിൽ അടുത്തമാസം കണ്ടെത്തേണ്ടത് 79 കോടി രൂപ . ക്ഷേമ പെൻഷൻ ഇനത്തിൽ ഡിസംബറിൽ നൽകേണ്ടത് 1500 കോടി രൂപ . ജീവനക്കാരുടെ ശമ്പളവും പെൻഷനും ഇതിന് പുറമേ . ജി എസ് ടി നഷ്ടപരിഹാരത്തുക സംസ്ഥാനത്തിന് കിട്ടുക രണ്ടുമാസത്തിലൊരിക്കൽ . ഇതിൽ കുറവ് വന്നത് 1000 കോടി രൂപ . ഒരു സാമ്പത്തിക വർഷം സംസ്ഥാനത്തിന് എടുക്കാവുന്ന വായ്പയുടെ പരിധിയും കടന്നു . ഇനി കടമെടുക്കാൻ സാധിക്കുക ജനുവരിയിൽ . നിലവിൽ നിത്യച്ചെലവിന് ബുദ്ധിമുട്ടില്ലെന്നത് ഒഴിച്ചാൽ ഗുരുതര പ്രതിസന്ധിയെന്നാണ് ധനവകുപ്പിന്റെ വിലയിരുത്തൽ . അതിനാൽത്തന്നെ ട്രഷറി നിയന്ത്രണം രണ്ടുമാസത്തേക്ക് തുടരും . വൻ തുകയ്ക്കുളള ബില്ലുകൾ പതുക്കെ മാറിനൽകിയാൽ മതിയെന്നാണ് ധനവകുപ്പിന്റെ തീരുമാനം . എന്നാൽ ജീവനക്കാരുടെ ശമ്പളവും പെൻഷനും മുടങ്ങില്ലെന്ന് ധനവകുപ്പ് ഉറപ്പ് പറയുന്നു .


1 , ജനനം - 1972 ജൂലൈ എട്ടിന് കൊൽക്കത്തയിലാണ് ഗാംഗുലിയുടെ ജനനം . 2 , രാജകീയ ജീവിതം - ചന്ദിദാസിന്റെയും നിരുപ ഗാംഗുലിയുടെയും ഇളയ മകനായ ഗാംഗുലി , മികച്ച സാമ്പത്തികനിലയുള്ള കുടുംബ പശ്ചാത്തലത്തിലാണ് വളർന്നത് . വൻകിട പ്രിന്റിങ് പ്രസ് നടത്തിയിരുന്നയാളാണ് ഗാംഗുലിയുടെ അച്ഛൻ . അക്കാലത്ത് കൊൽക്കത്തയിലെ ഏറ്റവും ധനവാൻമാരിൽ ഒരാളായിരുന്നു ചന്ദിദാസ് . ബെഹാലയിലെ കൂട്ടുകുടുംബ വ്യവസ്ഥിതിയിലായിരുന്നു ഗാംഗുലിയുടെ വളർച്ച . 30 അംഗങ്ങളുണ്ടായിരുന്ന കുടുംബം താമസിച്ചിരുന്ന വീട്ടിൽ 45 മുറികൾ ഉണ്ടായിരുന്നു . 3 , ക്രിക്കറ്റ് പഠിക്കാൻ എല്ലാം സൌകര്യങ്ങളും - സൌരവിനും സഹോദരൻ സ്നേഹാഷിഷിനും ക്രിക്കറ്റ് പഠിച്ചുവളരാൻ മൾട്ടി ജിം , കൃത്രിമ പിച്ച് ഉൾപ്പടെയുള്ള എല്ലാ സൌകര്യങ്ങളും വിട്ടിൽ ഉണ്ടായിരുന്നു . 4 , ഇടംകൈയനായ കഥ - ഗാംഗുലി അടിസ്ഥാനപരമായി വലംകൈയനാണ് . എന്നാൽ സഹോദരൻ സ്നേഹാശിഷിനെ അനുകരിച്ചാണ് ഗാംഗുലി ഇടംകൈയൻ ബാറ്റ്സ്മാനായി മാറിയത് . അപ്പോഴും ബൌളിംഗ് വലംകൈ ഉപയോഗിച്ചായിരുന്നു . 5 , ഫുട്ബോളിനെ ഹൃദയത്തിലേറ്റിയ ക്രിക്കറ്റർ - കുട്ടിക്കാലം മുതൽക്കേ ഫുട്ബോളിനെ ഒത്തിരി സ്നേഹിച്ചയാളാണ് ഗാംഗുലി . സ്കുളിൽ പഠിക്കുമ്പോഴും ഗാംഗുലി ഫുട്ബോളാണ് കളിച്ചത് . എന്നാൽ പിന്നീട് ക്രിക്കറ്റിലേക്ക് തിരിഞ്ഞെങ്കിലും ഫുട്ബോളിനോടുള്ള ഇഷ്ടം ഗാംഗുലി മാറ്റിവെച്ചില്ല . 6 , ഫസ്റ്റ് ക്ലാസ് അരങ്ങേറ്റം - 1989 - 90 സീസണിൽ ബംഗാളിനുവേണ്ടി രഞ്ജി ട്രോഫി കളിച്ച് ഫസ്റ്റ് ക്ലാസ് ക്രിക്കറ്റിൽ അരങ്ങേറി . 7 , അന്താരാഷ്ട്ര അരങ്ങേറ്റം - 1991ൽ ഇന്ത്യൻ ടീമിൽ ഇടംനേടിയെങ്കിലും അന്തിമ ഇലവനിൽ എത്താനായില്ല 8 , ബൌളിങ് മെഷീൻ വാങ്ങി - 1992ൽ ഗാംഗുലി വീട്ടിൽ സ്വന്തമായി ഒരു ബൌളിംഗ് മെഷീൻ വാങ്ങി പരിശീലനം തുടങ്ങി . 9 , ടെസ്റ്റ് അരങ്ങേറ്റം ഗംഭീരം - 1996ൽ ഇംഗ്ലണ്ടിനെതിരായ ടെസ്റ്റ് അരങ്ങേറ്റ മൽസരത്തിൽ സെഞ്ച്വറി നേടി ചരിത്രം കുറിച്ചു . ലോർഡ്സിൽ ഈ നേട്ടം കൈവരിക്കുന്ന മൂന്നാമത്തെ താരമായിരുന്നു ഗാംഗുലി . 10 , കടുത്ത മതവിശ്വാസി - ഗാംഗുലി തികഞ്ഞ ഒരു മതവിശ്വാസിയായിരുന്നു . അതേസമയം തന്നെ ബംഗാളിലെ കമ്മ്യൂണിസ്റ്റ് പാർട്ടിയുമായി നല്ല അടുപ്പം പുലർത്തുകയും ചെയ്തിരുന്നു . 11 , ഭക്ഷണപ്രിയൻ - ഭക്ഷണപ്രിയനായ ഗാംഗുലി സ്വന്തമായി കൊൽക്കത്തയിൽ ഒരു റെസ്റ്റോറന്റും തുടങ്ങി . 2004ൽ പാർക്ക് സ്ട്രീറ്റിലെ ഈ റെസ്റ്റോറന്റ് ഉദ്ഘാടനം ചെയ്തത് സച്ചിനായിരുന്നു . 12 , ഗാംഗുലിയുടെ പേരിൽ ഒരു റോഡും ! ബംഗാളിലെ പർഗനാസ് ജില്ലയിലെ രജർഹത്തിലെ ഒരു റോഡിന് സൌരവ് ഗാംഗുലിയുടെ നാമധേയമാണ് നൽകിയിരിക്കുന്നത് . 13 , അഞ്ചിൽ ഒരാൾ ഏകദിന ക്രിക്കറ്റിൽ 10000 റൺസും 100 വിക്കറ്റും 100 ക്യാച്ചും സ്വന്തമായിട്ടുള്ള അഞ്ചു ക്രിക്കറ്റർമാരിൽ ഒരാളാണ് ഗാംഗുലി . സച്ചിൻ , കാലിസ് , ജയസൂര്യ , ദിൽഷൻ എന്നിവരാണ് മറ്റ് താരങ്ങൾ . 14 , ആ നാലുപേർ ഗാംഗുലിയുടെ സംഭാവന - ഇന്ത്യൻ ക്രിക്കറ്റിന് സൌരവ് നൽകിയ ഏറ്റവും വലിയ സംഭാവന പ്രതിഭയുള്ള നാലു കളിക്കാരെ കണ്ടെത്തി വളർത്തിക്കൊണ്ടുവന്നതാണ് . സെവാഗ് , ഹർഭജൻ , യുവരാജ് , സഹീർഖാൻ എന്നിവരാണ് ഗാംഗുലിയുടെ തണലിൽ വളർന്ന് , പിൽക്കാലത്ത് ഇന്ത്യൻ ക്രിക്കറ്റിന്റെ നെടുന്തൂണായവർ . 15 , സെഞ്ച്വറി നേടി ഇന്ത്യയെ ലോകകപ്പ് ഫൈനലിൽ എത്തിച്ചു - ഈ നേട്ടം കൈവരിക്കുന്ന മൂന്നാമത്തെ കളിക്കാരനാണ് ഗാംഗുലി . ജയവർദ്ധനെ , അരവിന്ദ ഡിസിൽവ എന്നിവരാണ് മറ്റു രണ്ടുപേർ .